Madaxweyne Siilaanyo Oo Qudbad Dheer Oo Uu Ka Jeediyay Saaka Labada Gole Kusoo Qaaday In La Furo Dastuurka, Siyaasada Arimaha Debeda, Xaalada Amaanka iyo Arrimo Kale Oo Xaasaasi Ah – Araweelo News Network (Archive)\nMadaxweyne Siilaanyo Oo Qudbad Dheer Oo Uu Ka Jeediyay Saaka Labada Gole Kusoo Qaaday In La Furo Dastuurka, Siyaasada Arimaha Debeda, Xaalada Amaanka iyo Arrimo Kale Oo Xaasaasi Ah\nHargeysa(ANN)Madaxweynaha Somaliland Axmed Maxamed Maxamuud (Siilaayo) ayaa qudbad dheer oo uu kaga hadlay arrimo badan ka jeediyay saaka\nfadhiga labada gole baarlamaan, taas oo uu kaga hadlay xaaladda\nsiyaasadeed ee dalka, dhawaaqyada Britain iyo aqoonsiga uu Maraykanku siiyay Somalia. Sidoo kale wuxuu kaga hadlay arrimihii doorashada golayaasha deegaanka ee muranku ka dhashay, waxqabadka xukuumaddiisa iyo waxyaabaha u qorshaysan.\nWaxa kale oo uu sheegay in loo baahanyahay in dastuurka dalka dib loo furo.\nQudbada madaxweynaha oo dhamaystiran waxa uu ku bilaabay sidan;- ” Bismilaahi Raxmaani Raxiim\nAlxamdu Lilaah, Wa Salaatu Wasalaamu Calaa Ashrafil Anbiyaa Wal Mursaliin.\nShirgudoonka Baarlamaanka, Xildhibaanada Labada Gole, Xisbiyada Qaranka, Marti Sharafta, Warbaahinta kala Duwan, waxaan idinku salaamayaa salaanta Islaamka: Asalaamu Calaykum Waraxmatullaahi Wa Baraakatuhu.\nMarka hore Waxaan halkan mahadnaq balaadhan iyo Hambalyo uga soo jeedinayaa Xildhibaanada labada Gole Qaran ee Wakiilada iyo Guurtida, aniga oo idiinka mahadnaqaya wada shaqayntii qiimaha lahayd ee ina dhexmartay Xukuumad ahaan sanadkii la soo dhaafay iyo mudadii aanXilka hayay, taasoo laga dheehan karo dheelitirka milgaha dawladnimo iyo xidhiidhka golayaasha Baarlamaanka iyo xukuumada, wada shaqayntaas oo haddii aanay jirin aanu Qarankani ku talaabsadeen horumarka uu sameeyay.\nWaxa kale oo aan jecelahay inaan halkan mahadnaq uga soo jeediyo Dadweynaha reer Somaliland ee geesiyaasha ah oo mar kasta ku hawlan sidii ay Qarankooda u horumarin lahaayeen, kuwaasoo si ay wadaniyadi ku dheehan tahay mar kasta u garab taagan Xukuumadooda.\nGudoomiye iyo Mudanayaasha sharafta leh,\nSida uu Distoorka Qarankani igu Waajibiyay inaan sanadkasta Hor Imaado Fadhigan loo Dhan Yahay ee labada gole, waxaan idiin soo gudbin doonaa Warbixin Balaadhan oo aan kaga hadli doono wixii inooga qabsoomay qorshihii sanadkii ina Dhaafay ee 2012ka, waxaa kale oo aan Faahfaahin ka bixin doonaa Qorshaha Xukuumada ee Sanadkan cusub ee 2013-ka, iyo guud ahaan xaalada guud ee Dalka.\nDoorashooyinkii Golayaasha Deegaanka iyo Furitaankii Ururrada Siyaasada\nWaxay ahayd Sannad ka hor markii aan madashan aynu fadhino ka ballan qaaday inaan Dalkeena ka qaban doono Doorashadii Golayaasha deegaanka oo aan la qaban muddo Toban sanadood ah.\nAniga oo si fiican u Fahamsanaa Culayskii Siyaasadeed, Dhaqaale, Nabadgelyo iyo Bulsho ee ay lahayd furitaanka Urrurrada Siyaasada iyo Qabashada doorashooyinka Dawladaha hoose, iyada oo aynu garan karno legdenka u dhexeeya nidaamka Dimuqraadiga ah ee aynu qaadanay iyo kan Beelnimo ee ummadeena dhaqanka u ahaa mudada dheer. Iyada oo aynu wada ognahay tartanka u dhexeeya qaranimada iyo qabyaalada, waxaa mar kasta noo muuqatay in Qarankan Somaliland ay dantiisu ku jirto Kobcinta geedi socodka Dimuqraadiyada iyo Hirgalinta Doorashooyin joogto ah oo ay dadweynuhu ku soo doortaan hoggaankooda kala duwan.\nAniga oo tix-galinayay rabitaanka dadweynaha iyo ballantii aanu ummada u qaadnay xiligii ololaha doorashooyinkii Madaxtinimada, isla markaasna si fiican u dersay uguna qancay taladii ay soo jeediyeen 14kii July 2011kii gudigii aan u saaray ka soo talo-bixintii in Ururrada la furo iyo in kale, iyadoo ay gudigii soo bandhigeen in ra’yigii bulshadu u batay in la furo Ururada, Waxaan markaas go’aansaday in Ururradii siyaasada la furo, Muwaadin kasta oo han siyaasadeed lahaana uu fursad u helo inuu dadweynaha fikirkiisa usoo bandhigo oo uu cod weydiisto, marxaladaawaxaan ku dhiiraday in xisbigaygu la tartamo ururada cusub, arintan oo aan filayo in rag badan oo siyaasiyiin ah ay ku adkaan lahayd hadii ay joogaan halkayga.\nWaxa ay Xukuumadu sugtay Amaanka Goobihii Cod-bixintu ay ka dhacaysay oo ka badnaa 1800 oo goobood Si doorashu u noqoto mid xor oo xalaal ah.\nIyadoo xukuumad ahaan nalaga sugayey dhaqaalaha doorashada ku baxaya 25% ayaa waxaanu bixinay 33% iyadoo weliba aanu ururadii tartamayey gacan ka siinay gaadiidka muraaqibiinta ay ku qaadayeen oo aanu ka bixinay kharash ka badan Hal Bilyan oo Shillinka Somaliland ah (1000,000,000).\nWaxa aanu Mamnuucnay in Ololaha Doorshada loo adeegsado Hantida Qaranka sida Gaadiidka Dawlada, iyada oo aanu Shaqaalaha Dawlada u diidnay in ay sinnaba uga qayb qaataanololaha doorashada, Xukuumad ahaan waxaanu Ururradii Tartamayay fursad isku mid ah u siinay adeegsiga Warbaahinta Qaranka.\nWaxa kale oo ay Xukuumadu Si Buuxda u Ilaalisay una Xaq-dhawrtay Ilaalinta Madaxbanaanida Gudiga Doorashoooyinka Qaranka si ay guddigaasi u gutaan waajibaadka Qaran ee saaran, hawlahooduna ay u noqdaan qaar ay u maddax banaan yihiin oo aan cidinna ku faro-gelin.\nWaxaa dalka si nabadgelyo ah uga qabsoontay doorashadii golayaasha degaanka, taasoo ay ku tartameen 7 Xisbi/Urur, waxaana gebagebadii ku guulaystay sadexda Urur ee Kulmiye, Wadani iyo Ucid.Waxaa hadhay 4 Urur iyo 1865 Xildhibaan, halkaas oo aad ka dareemi kartaan baaxada hawsha doorashada aynu kasoo gudubnay.\nSomaliland waxay halkan kusoo gaadhay siyaasi u tudha iyo oday samo-talis ah, waxaan jecelahay inaan hortiina uga soo jeediyo hambalyo, bogaadin iyo amaanba Hogaamiyayaashii Ururadii tartanka ku hadhay Dr. Maxamed Cabdi Gaboose, Xasan Maxamed Cali “Gaafaadhi” iyo Ismaaciil Aadan Cismaan oo u aqbalay natiijadii si sharaf lehna kana tegay tabashadoodii.\nMiisaaniyada iyo Korodhka Dakhliga Qaranka\nMaanta iyo maalintii aan xilka la wareegay waxaanu dedaal aad u balaadhan ugu jirnay sidii dhaqaalaha dalka aanu u kobcin lahayn korna aanu ugu qaadi lahayn Dakhligiisa, sidii Cashuuraha loo habayn lahaa hoosna loogu dhigi lahaa tacriifada meelaha taabanaya nolasha bulshada iyo sidii Musuqmaasuqa iyo lunsiga hantida Qaranka loola dagaalami lahaa, si looga midha-dhaliyana waxaanu samaynay: tababarka iyo tayaynta shaqaalaha dawlada, wacyi-gelinta bulshada ee bixinta cashuuraha ku waajiba, iskaashiga ganacsatada iyo la tashiga maal-qabeenada dalka wax keena, dedaalkaas balaadhan ee aanu Xukuumad ahaan qaadnay waxay noo sahashay in Sanadba- Sanadka ka danbeeya aanu miisaaniyada Qarankeena kor usoo qaadno.\nIyadoo aanu dhaxalay khasnado madhan iyo deyn culus.Miisaaniyadii 2010 ee aanu la wareegnay waxay ahayd $50 Milyan oo Dollar, Sanadkan 2013Miisaaniyada Dawlada Dhexe waxay dhamayd $125 Miliyan oo Dollar,Miisaaniyadda Guud ee Qaranku waxay ahayd (1.Trillioniyo dheeraad oo shillinka SL ah oo dhiganta $174, Millayn oo dollar), waxaanay ahayd Miisaaniyadii ugu badnaydee ay abid Somaliland yeellato.\nWaxaana ka mid ah waxyaabaha aanu qabanay: Hirgelinta Cashuur ku dhejinta Tigidhada oo markii ugu Horraysay laga hirgeliyay dhamaan Gobolada Dalka 12kii Bisha April 2012, Waxa kale oo aanu u saarnay Guddi u gaar ahsiyaasada miisaanada dhaqan gelinteedana ilaa inta ay sidii loogu talo galay ay u fulayso.\nWaxaanu Hirgalinay Cashuurta Hawlgabka Shaqaalaha Dawladda Dhexe oo 1% ah taas oo 2012 ay ansixiyeen Golaha Wakiiladu, lana dhaqan geliyay BishiiApril 2012, iyada oo loo furay Sanduuq u gaar ah Hawlgabka.\nXukuumadu waxa ay hirgelisay in la kordhiyo 5%Cashuurta Sigaarka iyo Qaadka taasi oo lagu guulaystay in laga fuliyo dhamaan Kastamada dalka.\nWaxaa la Hirgaliyay Cashuurta macaashal- macaashka, Mushaharka Macalimiinta iyo hawlwadeenada Dugsiyada gaarka loo leeyahay, iyada oo dalka oo dhan laga fullin doono, waxa aanu mudnaan siinay sidii loogu kordhin lahaa miisaaniyadda loo qoondeeyay Waxbarashada.\nHirgelinta xaraynta kirada Guryaha Dawladda, iyada oo laga bilaabay masuuliyiinta iyo shaqaalaha dawlada ee Qaranka mushaharka ka qaata, Kiradan waxa laga jaray mushaharka ay qaataan dhamaan Shaqaaluhu, Wasiiradda iyo Xildhibaanada ku jira guryo dawladeed, waxaana si rasmi ah loo bilaabay bishii June 2012.\nKorodhkii miisaaniyadu waxa uu keenay inuu kor u kaco kabka dawlaha hoose ay qaataan iyo cashuurta 10%-ka ee Dawladaha Hoose sanadihii 2011 – 2012, kuwaasi oo suurto galiyay in dawladaha hoose Waxqabadkoodu uu kor u kaco sida ka muuqata inta badan horumarka ay ku talaabsadeen , iyada oo laga fuliyay intabadan Degmooyinka iyo Gobolada, kuwaasi oo isagu jira Sariibado, Waddooyin, Qashin ururin iyo mashaariic kale oo badan oo wax lagaga qabanyo adeegyada aasaasiga ah ee ay bulshada u qabtaan dawladaha hoose.\nSanad Miisaaniyadeedka 2012, marka loo eego sanad Miisaaniyadeedka 2011, waxa la kordhiyay dakhliga Kabka dawladaha hoose iyo cashuurta 10% ee dawladaha hoose ee dalka (Boqolkiiba Laba Boqol iyo Kow iyo Todobaatan).\nAnagoo ka duulayna tilmaanta sharcigu dhigayo in loo gudbiyo golaha wakiilada sanad-walba xisaab-xidhka dawlada, iyadoo aan hore loogusoo gudbin golahan sannado badan,arintaasoo culays ku keentay xisaab-xidh-sanadeedkii nalaga sugayay.Waxaanu hadana soo gudbinay xisaab-xidh sanadeedkii2008, 2009, 2010 iyo 2011.\nArrimaha Gudaha, Amaanka iyo Difaaca Qaranka\nIyada oo ay Xukuumadaydu Muhiimada koowaad siinayso Ilaalinta Amaanka Qaranka iyo xoojinta Nabadgelyda Dalka, iyada oo aanu ogsoonahay Muhiimada ay Qaranka u leeyihiin Ciidamada kala Duwan ee Aamaanka dalkeenu, kuwaas oo ah, Geesiyaal habeen iyo maalinba u taagan ilaalinta amaanka iyo difaaca Qaranka.\nWaxaanu si weyn u xoojinay una balaadhinay Dhismaha Ciidamada Qaranka, Waxaanu ka safaynay wixii loo yaqaanay caaglaha tiro gaadhaysa 2500 oo madax, iyada oo aan halkoodii ku buuxinay ciidamo rasmi ah sidoo kale waxaanu kordhinay ciidamada meleteriga tiro gaadhaysa 1800 askari,Waxaanu kobcinay Tababarradooda, Taakulayntooda iyo Qalabayntooda, iyada oo aanu u kordhinay Gaadiidka gaashaaman ee ay ciidamadu ku hawl galaan.\nWaxaanu qalabayn iyo dib-u-habayn ku samaynayCisbitaalada Gaarka ah ee Ciidamada Qaranka ee Hargeisa iyo Burco.Waxaa kale oo la dhisay Dugsiga Tababarka Dararweyne iyadoo ay kasoo baxeendufcado isdaba joog ah intii aan hogaanka dalka gacanta ku hayay.\nWaxaanu dhisnay ciidamada sida gaarka ah u tababaran ee kamaandawsta, kuwaas oo ku qalabaysan saanad iyo gaadiid cusub oo ay kaga hawlgeli-karaan dhammaan xaduudaha Somaliland, waxaanan ku kalsoonahay inay kaalin laxaad leh ka qaadan-doonaan difaaca dalka iyo guud ahaan xoojinta amaanka Qarankan.\nAnaga oo fahamsan masuuliyada naga saaran sidii aynu kor ugu qaadi lahayn haybada Ciidamadeena kala duwan, waxaanu diyaarinay dhammaan Derajadii Ciidamada, waxaana miisaaniyada sanadkan 2013 ku jirta gunooyinkii Taliyayaasha ciidamada, Saraakiisha, Saraakiil xigeenka iyo inta derajada mutaysatay in kabadan 5000 oo sarkaal iyo sarkaal xigeen kuwaasoo midkasta lagu jaan-goyn doono derajada uu sito.Derajo-siinta ciidamadu waa himilo uu qaranku muddo dheer ku taamayey waxaana aan ku kalsoonahay in bixinta derajadu aykor u qaadi doontaa Milgaha iyo Sharafta Ciidamadeena iyo karaamadeena Qaranimo.Waxa kale oo guul noo ah in Saraakiil tiro badan oo ka tirsan ciidamadeena kala duwani ay Tababarro ku soo qaateen dalal debada ah.\nWaxaanu ciidamada Booliska ku xoojinay Askar da’ayar ah oo aad u tiro badan oo lagu soo xulay aqoon, kana soo baxay Dugsiyada Sare iyo Jaamacadaha dalka, Ciidanka Booliiska waxaa lagu kordhiyay illaa saddexdufcadood oo dhamaantood soo dhamaystay dugsiga tababarka ciidamada booliiska ee Mandheero. Guud ahaan waxaa la tababaray 3900 oo Askari kuwaas oo ay rag yihiin 3277, halka ay 632 Haween ka yihiin.\nWaxaanu dhisnay Ciidamada sida gaarka ah u tababaran ee ka Jawaabista Xaaladaha Deg-dega ah ee loo yaqaan RRU (Rapid Reaction Unit). Si loo xoojiyo ammaanka dalka Waxa gobolada iyo degmooyinka Dalka laga hirgaliyay saldhigyo iyo Rugo Boolis oo cusub oo tiradoodu dhantahay 75 saldhig iyo 95 Rugood, oo dhamaantood la qalabeeyay.\nWaxa dib u dhis iyo balaadhin lagu sameeyay Xafiisyada iyo Saldhigyada ay ka hawl galaan Ciidamada Boolisku,iyada oo aanu ku kordhinay Gaadiidka u gaarka ah ciidamada booliskoo tiradoodu dhan tahay 30 gaadhi waxaa kale oo Tababarro kala duwan dalka gudihiisa iyo debadiisa ku soo qaatay Saraakiil tiro badan oo Boolis ah, Waxaana noo qorshaysan inaanu sii balaadhino si ay mar walba heeggan ugu noqdaan ilaalinta amaanka Qaranka.\nWaxaanu diyaarinay Xeerka Ciidmada Booliska oo imika horyaala Golaha Wakiilada Somaliland, iyada oo aanu wax ka bedelnay Qaab dhismeedka Ciidamada Booliska. Waxa kale oo socda dhamaystirka Manhaj cusub oo lagu tababarayo Ciidanka Booliiska JSL, kaas oo ku salaysan Dastuurka Qaranka, ilaalinta xuquuqda aadamaha, wada shaqaynta ciidamada amniga iyo bulshada, waxaana la dhamaystiraydib-u-dhiska Xarunta Ciidamada Birmadka.\nWaxaanu balaadhinay Ciidamada Ilaalada Xeebaha iyo Kuwan Laanta Socdaalka oo kaalin weyn kaga jira Ilaalinta Amaanka Xeebaha iyo meelaha lagasoo galo Dalkeena, waxaana lagu kordhiyay ciidamo tiro badan oo lagu soo xulay aqoon, kuwaasi oo la siiyay tababarro muhiim ah iyadoo tiro ahaan iyo tayo ahaanba kor loo qaaday, waxaana loo qalabeeyay si dhamaystiran iyada oo la siiyay Dirayskii iyo qalabkii shaqadooda ay ku gudan lahaayeen. Waxaa sidoo kale qalab isgaadhsiineed casri ah loo dhisay ciidamada ilaalada xeebaha, qalabkaas oo u sahlaya in ay habeen iyo maalinba, Bad iyo Berriba ugu wada xidhiidhi karaan Ciidamada Ilaalada Xeebuhu.\nWaxaa Horumar balaadhan laga sameeyay dhinaca Nidaamka socdaalka Somaliland oo ahmiyad balaadhan u leh nabadgelyada iyo horumarka dalkaba, waxaa la Fududeeyey helida fiisaha oo lagu heli karo (On arrival iyo Online) labadaba.Waxaa kale oo dalka la keenay qalab casri ah oo lagu baadho Baasaboorrda foojariga ah oo imika laga hawl galiyay Gegida diyaaradaha ee muhiimka ah qalabkan oo suurtagelinaya hubinta iyo Kaydinta Macluumaadka Dadka Socotada ah(PIRS System).\nWaxaa laanta Socdaalka loo dhisay Dhisme aad u weyn oo Saddex Dabaq ah, oo ka kooban Afartan Xafiis oo qalabaysan, Waxa kale oo dhismayaal qalabaysan laga sameeyay Xuduudaha kala duwan ee dalka,iyada oo uu socdo qorshe Baassaboorka Somaliland lagu casriyaynayo lagana dhigi doono mid la Jaanqaada Baasaboorrada caalmiga ah (Electronic Passport). Si aan u kobcino hay’ada sirdoonka oo halbawle u ah dawladnimada iyo amaanka dalka waxaan u samaynay xeer-kii iyo nidaamkii sharci ee ay ku shaqayn lahaayeen.\nShacbiga reer Somaliland waxay caan ku yihiin ilaalinta Nabadgelyada, isla markaasna ay Nabadgelyadu tahay tiirka koowaad ee Qarankani uu ku faano, waxa xukuumad ahaan aanu xoogga saaray adkaynta Nabadgelyda gudaha iyo Nabad ku wada noolaanshaha dalalkajaarka ah,iyo in aanu si wada jir ah uga wada hor tagno cid kasta oo khalkhal gelin karta Amniga iyo deganaanshaha. Waxaa naga go’an Xukuumad ahaan in aanu sii laban-laabno dedaalkayaga aanu ku ilaashanayno Nabadgelyadaya iyada oo aanaan cidnaba ka aqbali doonin kana ogalaan doonin inay dhaawacaan Ammaanka dalka.\nTaabb-gelinta waxbarashada iyo ladagaalanka jahligu waxay aasaas u tahay yaraynta faqriga iyo saboolnimada, waana waxyaalaha ay mudnaanta siinayso xukuumadaydu sidaa darteed waxaanu sii Joogtaynay oo aanu sii Balaadhinay Waxbarashadii Bilaashka ahayd, waxaana la hirgaliyay Sanduuq dhaqaale.\nWaxa la Qaybiyey Buugaagtii Dugsiyadda Hoose/Dhexe oo dhamaan la gaadhsiiyey Dugsiyada, iyada oo la qorsheeyay in Saamigu uu noqdo in Labadii Ardayba uu Hal Buug ka Dhexeeyo, waxaana uu ku talogalkayagu yahay in Arday kasta oo Somaliland wax ka barta in uu helo buugaag ku filan, si aan arintaa loo suurageliyana waxa laga shaqeysiiyey Madbacad ay leedahayWasaarada Waxbarashadu oo hadda shaqeysa.\nWaxa Gobolada, Degmooyinka iyo tuulooyinka dalka laga dhisay 145 Dugsi Hoose/Dhexe iyo Toban Dugsi Sare oo dib loo cusboonaysiiyay laguna kordhiyay Fasalo cusub iyadoo wasaarada laga hirgeliyay Hal Studio oo Warbaahinta Waxbarashadda ah.Waxa hada gacanta lagu hayaa kordhinta dhismaha 24 Dugsi.\nWaxaanu wada shaqayn fiican la samaynay Dawladaha iyo Hay’adaha waxbarashada ka caawiya mandaqada,arrintaas oo sababtay in Miisaaniyaadda Sanadkan loo soo qoondeeyey Waxbarashaddu ay gaadhayso 11 Milyan oo Euro.\nWaxa Jaamacadaha dalka ka qalin-jebiyay arday gaadhaysa 6,646 arday, arintaasiwaxay daliil u tahay horumarka aqooneed ee dalka, inkasta oo ay shaqo-la’aan badani jirto hadana ma jiro cadaw ka wayn jahliga.Bulsho koboceeda dhaqaale iyo horumar waxaa laga saadaaliyaa korodhka aqoonta.Iyadoo arintaa laga shidaal-qaadanayo Waxa la sameeyay Istraatiijiyadda Wasaaradda Waxbarashada iyo Tacliina Sare (ESSDP).\nAnaga oo ogsoon in Caafimaadku uu muhiim u yahay nolosha Bani’aadamka, waxa Xukuumad ahaan aanu xil weyn iska saarnay sidii loo hagaajin lahaa Daryeelka Caafimaadka, loogana hor tagi lahaa Cudurrada kala duwan, isla markaasna waxaanu ku dedaalnay in dadweynaheenu ay Dalka gudihiisa ka helaan adeegyo caafimaad oo dhamays tiran si ay uga raystaan inay dalka debadiisa ugu baxaan arrimo caafimaad.\nWaxa ay wasaarada caafimaadku Diyaarisay Qorshe Sanadeedka Shanta Sanadood oo la Jaanqaadaya Qorshaha Horumarineed ee Qaranka iyo Xeerka Caafimaadka Qaranka oo loo soo gudbiyay Golaha Wakiilada Somaliland.\nWaxaa Caasimada Hargeysa laga bilaabay Dhismaha Cisbitaalka Cusub ee Dr Maxamed Aadan Sheekh oo noqon doona Cisbitaal loo dhisayo Dhallaanka iyo Haweenka, waxaa inta badan cisbataalada gobolada iyo degmooyinka lagu sameeyay dib u habayn, iyadoo qaarkoodna laga hirgeliyay Mashruuca isku xidhka Adeegyada Caafimaadka asaasiga ah- the essential package of Health Services (EPHS).\nXukumada JSL, iyada oo ka duulaysa barnaamijkii ay balan qaaday ee kobcinta dhaqaalaha iyo waxsoo saarka dalka, waxa ay Wasaarada Beeruhu tijaabisay dalagyo cusub oo laga beeri karo dalka.\nWasaaradda Beeruhu waxa ay ku guulaystay in la dhamaystiro qorshe lagu tijaabinayay in bariisku ka bixi karo dhulka Somaliland, taasi oo lagu guulaystay oo laga midho dhaliyay.\nDalagyada kale ee la tijaabiyay waxa ka mid ah Tufaaxa, Cananiska, Muringaha, Mulukhiyada (morinda), Jiir-jiirka (rooket salad), Misirka, Faasuuliyada, Xulbada iyo Sagara xuudka.\nXukumada JSL, waxa ay tabobaro siisay beeralayda dalka, mudo laba sano gudahooda, waxa tabobaro la gaadhsiiyay 2,000 oo beeralay ah, kuwaasi oo ka faa’iidaystay tabobaro kor loogu qaadayo xirfadahooda wax beeriseed. Waxakale oo tabobaradan barbar socday kormeero iyo kulamo kala duwan oo lagu dhiirigelinayo beeralayda Dalka.\nWaxaa qalab kala duwan la gaadhsiiyay beeralayda Jamhuuriyada Somaliland.waxa ugu muhiimsanaa 10 cagaf oo qiimojaban lagaga xaraashay beeraley ka kala socota Gobolada dalka oo dhan. Motoorro, ceelal, tuubooyin, dibi iyo qalab kale oo la gaadhsiiyay.\nWaxa la qaybiyay7 makiinadood oo kuwa shiida hadhuudhka ah, 3 makiinadood oo kuwa shiida bariiska ah iyo 1 makiinad oo nooca shiida saliida (Sinsinta).\nWaxa la hirgeliyey:\nDhisme 16 xafiis ka kooban oo laga fuliyey xarunta wasaarada Beeraha\nDayactir lagu sameeyey dhismayaashii xarunta tababarada Aburiin, qaybana lagu kordhiyey\nDayactir iyo Dayr lagu sameeyey xarumaha wasaarada Beeraha ee Burco, iyo Gabiley.\nBulshada reer Somaliland waxay u badan tahay xoolo dhaqato, sidaa darteed Xoolahu waa laf dhabarta dhaqaale ee Somaliland, Xukuumadu waxa ay qaaday ololayaal lagu dawaynayo xoolaha; waxa la daweeyay xoolo tiradoodu dhantahay 500,000 oo neef oo adhi ah.\nWaxa ay Xukuumadu shaqaaleysiisay 50 dhakhaatiirtaXoolaha ah kuwaasoo ka soo qalinjabiyay Jaamacadda Burco, Dugsiga Xoolaha ee Sheekh iyo Jaamacadaha Ethiopia.\nWaxa la diyaariyay 2 kooxood oo ka hawlgala gurmadka degdega ah ee caafimaadka xoolaha kuwaas oo u baxay 24 goobood.\nWaxaa dhammaan sayladaha Xoolaha ee caasimadaha Gobolada Dalka laga sameeyay Hadhadh, iyo Raamam Xoolaha laga raro, lagana dejiyo, biyo-gelin, iyo xarumo lagu daaweeyo Xoolaha.\nWaxaa laga dhisay magaalada Burco kawaan Casri ah oo loo sameeyay ceel riig ah oo u gaar ah.Waxaa dib u habayn iyo casriyayn lagu sameeyay saylada hilibka ee magaalada Boorama.\nWaxa kor u kacay dhoofka xoolaha kaas oo abuuray shaqooyin, dhaqaalaha bulshadana kor u qaaday.\nWaxa laga dhimay khidmada maxjaradu ka qaadi jireen xoolaha $2 Dollar,talaabadaas oo ka dhigtay $4 Dollar, iyada oo markii hore ahaan jirtay $6 Dollar.Dhimistaas oo ukala qaybsan sidan$1 Dollar oo ganacsatada laga dhimay, halka $1 dollarna lagu wareejiyay khasnada dhexe ee dawladda.\nSiyaasada Arrimaha Dibedda\nWaxaa hubaal ah in ay taaba gashay qaranimada Somaliland iyada oo uu dalkeenu buuxiyey dhammaan shuruudihii looga baahnaa dal madax-banaan, Somaliland waa dal nabdoon, xuduudihiisu ay suganyihiin, waa dal dimuquraadi ah oo ay ka jirto sharci iyo kala danbayn (Law and order) waa dal leh Hay’adihii dawligi ahaa kuna wada shaqeeya nidaam dastuuriya, waxaa ka jira bulsho u hogaansan dastuurka iyo xeerarka u yaalla.\nHalkan inagu iskeen umayno iman ee waxaynu ku nimi doorashada aqlabiyada codka shacabka, waa ka aynu kuwada shaqaynayno dunidu inagu ixtiraamayso, aan idinku hogaaminayo, idinku igula xisaabtamaysaan, wada shaqayntiinana aan u dalbanayo.\nSomaliland waa meel lagu ixtiraamo xuquuqul-iinsaanka iyo xoriyatul-qawlka, laguna dhawro shuruucda caalimiga ah, waa hubaal in beesha caalamku inala macaamisho,gacan-qabasho koobanina inaga soo gaadho balse kamay helin dadkaygu wixii ay beesha caalamka xaqa ugu lahaayeen oo ah aqoonsi buuxa iyo taageero dhaqaale oo caalami ah.\nWaxaanu booqanay dalal badan oo aanu u ban dhignay qadiyada Somalilannd waxaa inoo yimi wufuud badan iyo dublamaasiyiin maqaam sare leh, ooaan la yeeshay kulamo gaar gaar ah, waxaanu wada shaqayn la yeelanay qaar ka mid ah shirkadha iyo Hay’adaha caanka ku ah Ictiraaf raadinta, arimaha debada waxaanu ka samaynay xidhiidh fiican iyo horumar la taaban karo guud ahaan caalamka, gaar ahaan wadamada jaarka ah,Wadamada carabta, Wadamada Europe iyo Maraykanka oo uu xidhiidh fiicani inoo dhexeeyo.\nWada hadaladii Somaliland iyo Somalia u billaabmay waxay ahaayeen arrin guul u keentay Somaliland, waxay ku salaysnayd baaqii caalamiga ahaa ee kasoo baxay shirkii London 23 Feb 2012, kaasoo beesha caalamku fagaare loo dhanyahay inoogusoo jeedisay innaga iyo Somalia inaynu ka wada hadalo mustaqbalkeena siyaasadeed, waxaynu ku tagnay shirkaas talo qaran oo loo dhanyahay oo aad labadiinan gole saldhig u ahaydeenkuna ogolaateen nidaam sharciya, waxaanay ahayd tallaabo fiican oo dhinaca wanaagsan loo qaaday guud ahaanba mandaqada.\nDawlada cusub ee Somalia waxaan jecelahay inay inoo dhexayso cilaaqaad fiican, waxaanu cid walba u sheegayna dalkan Somaliland dawlad uma aha, mana xukunto, waxaynu dawladnimadeenii dib ulasoo noqonay sannadkii 1991-kii, maanta waxaynu ku hawlanahay horumarinta dalkeena iyo aqoonsi aynu ka helo dunida.\nDawlada Somalia iyo dadkeeda waxaynu ka rajaynaynaa inay garwaaqsadaan inaynu u tashanay masiirkii ummadeena xaqna u leenahay, mana jirto cid jujuubi kartaa.\nHadaan wax yar ka idhaahdo ictiraafka Maraykanku siiyay dawlada cusub ee Somalia, arintaasi ma aha wax Somaliland khuseeya mana aha wax cusub ee weligeedba dawlada Maraykan way Ictiraafsanayd Somalia balse waxay iminka agolaadeen maamulkan cusub. Anaguna kama xumin xasadna kuma nihin wixii dadka Soomaalida ukordhaya iyo inay nabadgelyo iyo horumar gaadhaan oo wax dhistaan.\nSomaliland iyo Dawlada Maraykankaxidhiidhkii inoo dhexeeyay waxba iskama bedelin,wada shaqaynteenu waa sideedii, waxaad illa dhugataan fariintan oo wasaarada arimaha debadu igasoo gaadhay “U.S. recognition of the government of Somalia will not prevent the U.S. government from engaging in Somaliland nor prevent us from conducting our programs in Somaliland. We made sure to clarify this with the Somali government before deciding to recognize them”.\nDawlada Ingiriiska waxaa inoo dhexeeyay xidhiidh soo jireen ah oo taariikhi ah, waxa inaga dhexeeyey iskaashi heer fiican marayay, waxaanse ka xumahay dhawaaqa arimaha dibedda kasoo yeedhay ee lagu sheegay in wadankan Somaliland ay ka jirto xaalad nabadgelyo xumo ahi, dhawaaqaasi muu ahayn mid u qalma oo ku haboon xidhiidhka labada wadan, waxaanan u arkaa mid lagu degdegay.\nWalaalayaal, baahida ugu weyn iyo shayga ugu muhiimsan ee qarankan Somalilandku naaloonayaa waa aqoonsi iyo ictiraaf uu ka helo dunida, waxaynu soo samaynay dedaal badan iyo dhabar adayg aynu 22 sanadood ku raadinaynay qadiyadeena ummadnimo, waxaana marag-madoon ah in wax weyni inoo qabsoomeen meel fiicana aynu joogno balse waa masiir umadeed oo inooga baahan tacab intaa kasii badan, dedaalkeena labanlaabno, gacmaha is-qabsano oo si wada-jir ah uga wada shaqayno xukuumad, golayaasha, shacbiga , xisbiyada mucaarad iyo muxaafidba.\nWax kasta oo qaaliya waxaa lagu gaadhaa, qiimo badan iyo wax qaaliya, umadani waxay madax-banaani iyo gobonimo ku gaadhaysaa iyadoo loo guntado, in garasho sax ah lagu baadi-doono, loo wada fahmomadaxbanaanidu inay tahay masiirk umadeed oo cidkasta xil iyo masuuliyadi ka saarantahay, ma aha wax maalin iyo habeenkeed meel lagasoo qaadayo, ma aha wax xukuumadu iska leedahay, waase shaqo loo igmaday, ma aha meel aad mucaaradnimo ka daydo ama aad istidhaahdo cid ku xumee ee waa qaranimadii oo xil baa inaga wada saarandhamaanteen.\nMadaxweyne ahaan intii aan xafiiska joogay waxaan qaaday talaabooyin badan waxaan garaacay albaabo badan, waxaana iga go’an in aan geed dheer iyo geed gaabanba u fuulo sidii aan dalkan aqoonsi iyo madax-banaani u gaadhsiin lahaa, si aan yoolkaa u xaqiijiya diyaar u ahay inaan hor fadhiisto cid kasta, talaabo kasta oo arintaa lagu gaadhi karana waxaan diyaar u ahay inaan qaado.\nWaxaanan ogsoonahay in xilka koowaad aniga iga saaranyahay balse Ictiraafku ma aha wax aniga gacantayda ku jira ee waa wax gacan kale inagaga xidhan, Qarankan waxaan usoo maray halgan dheer, waxaan usoo sabray wakhti dheer, waxaan u dhaartay dantiisa, waxaanan u hurayaa wax kasta oo suurtagal ah, waxaan idin waydiisanayaa taageeradiina. Waxaanad ku kalsoonaataan waayo aragnimadayda iyo aqoontayda siyasadeed in aanay maanta xaajo iseegayn, in aan qofna iga jeclayn in dalkan iyo dadkiisu wax noqdaan.\nWaxa ummada reer Somaliland ay ka war hayaan meeshii aanu wax ka soo bilownay, iyo halkii uu taagnaa Dalkeenu marka laga eego arrimaha Dhaqaalaha , Nabadgelyada, Caafimaadka , Waxbarshada, iyo Siyaasada, Warbaahinta iyo Arrimaha kale Bulshada.\nMarkii aan xilka la wareegay waxaanu u nimi Dalkeenka oo haysato Mussalaf Dhaqaale, Qasnad madhan, shaqaalihii iyo ciidamdii oo aan Afar bilood mushahar qaadan iyo deymo xad dhaaf ah oo garbaha aanu ku qaadanay.Idaacada Qaranka oo aan Hargeysa Dhaafin, Telafishankeena oo Somaliland oo kaliya laga daawado iyo arrimo badan oo dib u dhac ka muuqday oo aynaan dhamaantood halkan ku xusi karin.\nWaxaan shaki ku jirin in aanu nahay Xukuumadii Horumarka, waxaana marag madoon ah in dalkani ku talaabsaday horumar la taaban karo, indhaha caafimaadka qaba ayaa arkaya bulshada ayaa marag ka ah, taariikhdaana qoraysa wixii aanu qabanay. Waxaan wax kooban ka tilmaamidoonaa wax-qabadkii iyo horumarkii ay Xukuumaddaydu ku talaabsatay.\nNabadgelyada: Waxaanu daminay collaadii mudada dheer ka taagnay ceel-bardaale, waxaanu daminay collaadii buuhoodle iyo kalshaale iyadoo aanu ku guulaysanay in aanu la heshiino ururkii hubaysnaa ee SSC oo uu hogaankiisii maanta xukuumadan ka mid yahay.\nWaxbarashada: Waxaanu billaash ka dhignay dugsiyada waxbarashada taasoo suurta gelinaysa in Caruurta danyarta ah iyo caruurta qoysaska ladani ay si siman wax barashada uga qayb qaataan iyadoo aad ka dareemi karto korodhka ardayd oo gaadhay 7817 arday labadii sano (2011/2012) taasoo u dhiganta % 43.3 waxaa la dhisay 165 Iskuul\nDhaqaalaha: Waxay ahayd miisaaniyadii aanu la wareegnay (Saddex Boqol iyo Kow iyo Soddon Bilyan) oo u dhiganta$50 Milyan USD, waxaan gaadhsiinay(1Trillion,Somaliland shillin oo u dhiganta $174, Millayn) anagoo samaynay miisaaniyad qaran oo ka kooban dawlada dhexe $125,000,000, Hay’adaha madaxa banaana $35,854,545 iyo Dawladaha hoose oo dhan $11 Milyan.\nWaxay u ahayd dhaqaalaha dalka talaabo wayn oo la qaaday bedelaadii lacagtii giimbaarta ahayd ee Burco.\nWadooyinka: Waxaanu dayactiray inta badan wadooyinka waaweyn, waxaa laga sameeyay magaalooyinka waaweyn Hargeisa, Burco, Boorama iyo Berbera wadooyin laamiyo ah oo aad u badan kuwaas oo isku darkoodu celcelis ahaan gaadhayo 290 KM Waxaanu dhamays tiray Biriijkii Hargaysa ee muddada dheer laga dhursugayay.\nWaxaa dawlada iyo bulshadu iska kaashadeen wadooyinka Dilla-Boorame, Hargaysa-Salaxlay, Burco-Oodweyne, Kalabaydh-Togwajaale, jidka dawga cad- Hargeysa.Waxaana aanu dhawaan bilaabi doonaa wadada dheer ee halbawlaha u ah isku xidhka dalkan ee Togdheer-Ceerigaabo iyada oo aan sanadkan dhagaxdhigi doonno, waxaana aanu samayn doonaa abaabul ballaadhan oo bulshadu kaga qayb qaadato.\nDhismayaasha: Waxaa dhismayaal cusub loo sameeyay qaar badan wasaaradaha iyo hay’adaha dawlada sida, Wasaarada Gaashaandhiga, Wasaarada Kaluumaysiga, Wasaarada Qorshaynta, Wasaarada Shaqada iyo Arimaha Bulshada, Wasaarada Beeraha, Wasaarada Arimaha Dibada, Wasaarada Duulista Hawada iyo Qasriga madaxtooyada oo aan dib u habayn ku samaynay kuna darnay dhismayaal aad u badan oo cusub.\nMadaarada: Waxaanu dhisnay labada madaar Hargeisa iyo Berbera iyadoo la horemariyey adeegyadooda loona keenay qalabka lagu baadho alaabta socdaalayaashu sitaan. Sidoo kale waxaa gacanta lagu hayaa Madaarka Burco.\nCiidamada: Si loo adkeeyo difaaca qaranka iyo ammaanka dalka waxaanu ciidamada ku soo kordhinay gaadiidka gaashamman iyo kan xamuulka iyo ciidamada qaadaoo ay tiradoodu dhan tahay 107.\nShaqaalaha: Waxaanu shaqaalaynay 5557tootalka guud, oo ah intii ugu badnayd ee awoodu noo saamaxday.\nWarbaahinta: Iyada oo ummadu muddo badan sugaysay, waxaan keenay Idaacad gaadhaysa dalka gudihiisa iyo debediisaba iyo TVga Somaliland oo aanu gaadhsiinay dunada oo dhan.\nBiyaha: Waxaa la dhamays tiray 42 Ceel oo ah nooca dhaadheer intii aan xilka hayay, halk dalka hore looga qoday 89 ceel 20kii sanadood ee iga horeeyay,Waxaanu ka bilawnay gobolada iyo degmooyinka dalka mashaariic badan oo dhinaca biyaha ah.\nWaxa la bilaabay mashruuc caasimada Hargeysa lagu wada gaadhsiinayo biyo ku fillan oo uu ku baxayo dhaqaale dhan $21,300,000(Kow iyo Labaatan Milyan iyo Saddex Boqol oo Kun oo Dollar).\nXeerarka: Aniga oo ka mahad naqaya wada shaqaynta golayaasha sharci dejinta, waxa aanu usoo gudbinay golayaasha sharci dejinta 27 xeer, waxa la ansixiyay 21 xeer, mudadaas aan xilka hayay.\nQorshaha Xukuumada ee Sanadka 2013\nQorshaha Xukuumada ee Sanadkan 2013 waxa saldhig u noqon doona qodobadii kasoo baxay shirkii qiimaynta Waxqabadka xukuumada iyo qorshaynta sanadka cusub ee Qasriga Madaxtooyada ku qabsoomay bishii Oktoobar ee sanadkii hore ee 2012, shirkaasi oo si qoto dheer ay Xukuumadu ugu lafo-gurtay waxii qabsoomay, waxa aan qabsoomin iyo waxa u baahan in la qabto, iyadoo laga shidaal qaadanayo 5 years plan-kii aanu dalka udhignay.\nWaxaanu Xoogga saari doonaa Adkaynta Nabdgelyada iyo Xoojinta Difaaca Qaranka, waxaana aanu sii xoojin doonaa dagaalka aanu kula Jirno Argagixisa, Kooxaha Nabadiidka ah iyo Budhcad Badeeda, iyada oo kor loo qaadi doono Tayada Hay’daha Qaranka ee Nabadgelyada u xil saaran, lana xoojin doono Xidhiidhka ka dhexeeya laamaha kala duwan ee Ammaanka. Waxaa kale oo la sii wadi doonaa Nabadeynta iyo Maamul fidinta Gobolada Sool iyo Sanaag Bari iyada oo xoogga la saari doono sidii loo horumarin lahaa goboladaas.\nWaxaanu xoogga saari doonaa Horumarinta Cadaalada, Toosinta iyo Kobcinta Garsoorka, qabyo tirka shuruucda iyo xeerarka taasoo aasaas u ah helitaanka Cadaalad buuxda oo ay muwaadiniintu helaan, talaabooyinkaas oo ay ka dhalan doontokalsooni buuxda oo ay Bulshadeenu ku qabto Laamaha Garsoorka Dalkeenka.\nWaxa xoogga la saari doonaa sidii loo samayn lahaa barnaamijyo Shaqo abuur oo dhamaystiran, si xal loogu helo Mushkilada Shaqo la’aanta ee ka jirta Dalkeena, loona abuuro fursado shaqo oo ay ka faa’iidaystaan Dhalinyaradeenu, waxaana xoogga la saari doonaa kobcinta dhaqaalaha dalkeena, soo saarista khayraadkeena, soo jiidashada maal gelinta shisheeyaha, iyada oo la samayn doono wacyi galin balaadhan oo ku wajahan la dagaalnka Fakhriga iyo dhiiri galinta tacabka bulshada..\nIsku Filaansho Xaga Cuntada ah:\nWaxaanu xoogga saari doonaa sidii qarankani u noqon lahaa mid cunto ahaan isku filan, waxaanu kor u qaadi doonaa Wax soo saarka Beeraha, Kalluumaysiga iyo horumarinta Xoolaha nool.Waxaana xukuumadaydu ay u hawl gali doontaa sidii bulshada loogu wacyi galin lahaa tabcashada Beeraha iyo ka faaiideysiga khayraadka Badda.Waxaanu samaynay qorshahasugitaanka cuntada iyo biyaha (Food and Water Security) taas oo uu golaha wasiiradu ansixiyay.\nSiyaasada maamulka iyo kala xadaynta Dhulka:\nWaxaa la dejin doonaa Siyaasadii guud ee Dhulka, si loo yareeyo muranada ka dhasha dhulka loona ilaalin lahaa dhulka Danta guud, waxaanu si mug leh uga hawlgeli doonaa ilaalinta Deegaanka iyo ka hor taga Xaalufka, waxaanu samayndoonaa qorshe lagu kala habaynaayo dhul Daaqsimeedka iyo Dhul Beereedka, iyo Dhulka Seeraha ah.\nSiyaasada Arrimaha Dibedda:\nAqoonsi buuxa oo qarankani ka helo dunida waa bartilmaamedka koowaad ee siyaasadeena arimaha dibadu ku wajahan tahay, waxaana la diyaarin doonaa Siyaasad qorshaysan, xidhiidh furfuran iyo iskaashi fiican oo ku wajahan Beesha caalamka sida Africa, Dunidda Carabta, Yurub, America, Urur Goboleedka IGAD, AU iyo jimciyadda Quruumaha ka dhaxaysa. Sidoo kale, waxaa la xoojin doonaa doorka uu qurba-jooga Somaliland ka qaadan karo ictiraafka.\nSidii aanu horey idiinku soo bandhignay Siyaasadda miisaaniyadda ee sanadkan 2013 Waxaa si weyn uga muuqandoona Mashaariicda Horumarinta dalka, adkaynta Nabadgelyada iyo Difaaca Qaranka, Horumarinta Cadaaladda, iyo xoojinta Siyaasadda Arrimaha Dibedda.\nAnigoo garwaaqsan dibu dhaca adeega bulsho eeka jira gobolada Sool, Sanaag Bari iyo Buuhuudle waxaanu sanadkan u qorshaynay 38 mashruuc oo horumarineed oo usii gaar ah goboladaas, kuwaas oo lagu horemarinayo adeegyada bulshada, kor uqadista shaqo abuurka iyo wax soo saarka, kuwaas oo loo qorsheeyay inay ku baxdo lacag dhan 9 Bilyan Somaliland Shillin oo u dhiganta $1,300,000 USD (Hal Milyan iyo Saddex Boqol oo Kun), waxaana ay u kala qaybsanaan doonaan sidan:\nGobolka Sool 15 Mashruuuc oo ay ku baxayso kharash $500,000 USD (Half Milyan)\nDegaanka Sanaag bari 15 Mashruuc oo ay ku baxayso kharash dhan $500,000 USD (Half Milyan)\nGobolka Buuhoodle 10 Mashruuuc oo ay ku baxayso kharash $300,000 USD\nDiiwaan Gelinta iyo Doorashooyinka:\nSidii aan ku xusay khudbadaydan waxaa inasoo gudagalay wakhtigii doorashadaGolaha Wakiilada oo ku beegan dabayaaqada sanadka 2013, iyadoo wakhtigii doorashadii golaha guurtiduna ay ku beegantahay sanadka 2014 wakhtigii doorashada madaxweynuhuna ay ku beegantahay sanadka 2015 waxaa kale oo loo baahanyahay in la qabto iyana diwaangelinta muwaadiniinta (Civil Registeration) doorashooyinka ka hor, iyadoo aynu ognahay muhiimada doorashooyinku u leeyihiin qarankan.\nWaxay u muuqataa in aanay suurtagal ahayn in labadaa sanadood gudohood lagu qabto diwaangelin iyo sadex doorasho, hawshaas oo umuuqata inay qarankan ku tahay culays iyo dhiigbax, si arintan xal loogu helo waxaan u saari doonaa gudi qaran waxaana aynu kaga gudbi doonaa talo loo dhanyahay.\nInaga oo ka duullayno waayo aragnimadii aynu ka dhaxalnay Doorashooyinkii deegaanka ee dhawaan dalka ka qabsoomay, waxaanu qaban-doonaa in dalka laga hirgaliyo Diiwaan gelin dhamaystiran, taasoo aanu miisaaniyada sanadkan ugu darray $1,000,000 (Hal Milyan oo Dollar).\nSidaad ka war haysaan waxaan ahaa hogaamiye ka soo horjeesta korodhinta mudo xileedka madaxweynaha iyo madaxweyne ku xigeenka , marka la gaadho dhamaadka muddo xileedkooda, mana jirto wax iska kay bedelay, waxaan idiin balan qaadayaa in aanan diyaar u ahayn in hal maalin ah la iigu daro muddo xileedkayga dastuuriga ah.\nSoo Saarista Khayraadka Dalka (Macdanta iyo Tamarta)\nIyada oo aanu maanka ku hayno Khayraadka kala duwan ee ka buuxa Dalkeena hooyo, iyo baahida weyn ee aynu u qabno Ummad-ahaan inaynu khayraadka dalkeena la soo baxno si aynu uga baxno Saboolnimada una yeellano awood dhaqaale oo wax weyn ka tarta nolosha shacbigeena iyo horumarka dalkeena, iyada oo aanu fahamsanahay in awwood dhaqaale oo aynu yeellanaa ay wax weyn ka bedeli doonto miisaanka aynu ku leenahay dunida, wax weyna ay ka tari doono yoolka aynu higsanayno Qaran ahaan.\nWaxaanu dib-u-eegis iyo wax ka bedel ku samaynay dhammaan heshiisyadii shidaalka ee laga dhaxlay Xukuumadii hore, iyadoo laysku afgartay in ay shirkadaha shidaalku fuliyaan barnaamij shaqo oo dhamaystiran, kaas oo la raacayo Qodobo iyo Wakhtiyo cayiman, arimahaas oo keenay in 21 sano ka dib markii ugu horreysay dib looga bilaabay in si mug leh loo Sahamiyo Gaasta iyo Saliida Ku jirta Dalkan Somaliland.\nWaxa ay Xukuumadu heshiis kula gashay shirkadaha Shidaalka inay ku kharash gareeyaan $57 Milyan Sahaminta Saliida iyo Gaaska Somaliland labada sano ee soo socda, taas oo ah hordhaca shaqda imika bilaabantay.\nBirta, Dhuxusha iyo Maanganiiska\nWaxay Dawladu heshiis la gashay laba shirkadood oo caalami ah in ay fuliyaan sahaminta iyo soo saarista macdanta dalka ee ay ka mid tahay Birta, Dhuxusha, iyo Maanganiiska, taas oo gacan ka gaysan doonta mustaqbalka kobaca dhaqaalaha dalka iyo yaraynta shaqo la’aanta Dalka.\nXeerka Dawlada dhexe (Centeral Government Act)\nSi looga hortago oo meesha looga saaro kala daadsanaan ku timaada shaqada iyo haybada dawladnimo loogana fogaado is dulfuulka xilalka iyo waajibaadka, isla markaana loo xaqiijiyo in xilalka la isu raaciyay hab la maamuli karo oo ku dhisan xajmigeeda.\nWaxaanu dejinaynaa oo diyaarinayaa Xeerka Maamulka Hay’daha xukuumada oo kala xadidaya xilalka, waajibaadka, awoodaha iyo shaqada Hay’adaha xukuumada, kaas oo lagu maamuli doono laamaha kala duwan ee Dawladda Dhexe iyo isku xidhkooda.\nWax ka-beddelka iyo Kaabista Dastuurka\nWaxaan labada gole usoo jeedinayaa in Dastuurka lagu sameeyo wax ka beddel iyo kaabis, si arintan loo dhamaystiro waxaan idiin soo gudbin doonaa qoraal rasmi ah oo xambaarsan qaabka ugu sahlan ee dastuurka loo qabyo tiri-karo aniga oo u cuskanaya arintan qodobada dastuurka ee 126-aad iyo 127-aad.\nSidoo kale in doorashada golaha guurtida laga dhigo, Xulis ee aanu doorasho ku iman si aanay meesha uga bixin tayadiisa iyo ka qayb qaadashada beelaha yaryari.\nWaxa aan hortiina ka balan qaadayaa sidii aan horeba ugu shaqaynayay inaan dhawro madaxbanaanida garsoorka, xilka golayaasha sharci dejinta, ilaalinta xuquuqda aadamaha, xoriyatul qawlka iyo kaalinta saxaafada madaxa banaan.\nWaxaan aaminsanahay in ay haweenka iyo dhalinyaradu ku yeeshaan talada dalka iyo horumarkiisa kaalin mug leh oo firfircoon, taas oo ay markhaati u ahayd xeerarkii aan usoo gubiyay golahan ee arinta ku saabsanaa, wax ka badalka da’da ay dhalinyaradu kaga qayb gali karto doorashada golayaasha deegaanka oo aynu ka dhignay 25 sanno idinku aad ogolaateen.\nWaxaa aan idiin soo gudbiyay xeerkii kootada siinayay haweenka iyo dadka laga tiro badan yahay doorashada golayaasha deegaanka oo aydaan waafaqin, waxa aan mar labaad idinka codsanayaa inaad dib u eegtaan inta ka horaysa doorashada golaha wakiilada, si ay haweenkeena iyo dadka laga tiro badan yahay uga muuqdaan golayaasha la soo doorto ee qaranka.\nWaxaad ogsoontihiin jidkii dheeraa ee uu Dalkeena Hooyo soo maray.\nWaxaad ogtihiin in aynu nahay Qaran isku tashaday oo iyaga oo aan dunida ka helin Aqoonsi caalami ah iyo kaalmo dhaqaale oo muuqata, dalkoodii dib u dhistay.\nWaxaynu muddo 21 sanadood gudahood ah dhisanay Dawladnimo buuxda oo Dimuqraadi ah, nabadgelyo, kala dambayn iyo Dhaqaale muuqda oo aynu abuuray,hormar dhinac kasta ah oo aynu ku talaabsanay.\nWaxaynu gaadhi doonaa insha alaahu wakhti aan fogayn horumar ballaadhan.Waxaa hubaal ah in ay innoo soo socdaan maalmo iyo Sannado badan oo Barwaaqo aynu ku noolaan doonno, waxaynu gaadhi doonnaa yoolka aynu higsanayno oo ah aqoonsi uu Qarankani ka helo dunida.\nMaanta Somaliland loo warwari maayo maraxalado badan ayay soo martay oo fulaygu shakiyay, sidii aan hore u sheegay boqol sanadood haday gaadhayso qadiyada madaxbanaanida Somaliland waa muqaddas, waxaanan ku kalsoonahay inaynu si wada jir ah uga wada gudbi doono caqabad kasta oo inaga hortimaada.\nWaxaad dhamaantiin tihiin geesiyaal ay taariikhdu xusi doonto, waxaad muujiseen Dedaal, Wadaniyad iyo Isku Kalsooni, waxaanad dhabar-adayg iyo Samir kaga soo gudubteen duruufo aad u adkaa oo uu Qarankeenu soo maray muddadii aynu la soo noqonay madaxbannaanideena.\nMadaxbannaanida Jamhuuriyada Somaliland waa mid ku timi Rabitaanka Shacbiga Somaliland;Waa Madaxbanaani ay u soo mareen Jid dheer oo dhib badnaa;Waa Madaxbanaani aanay cidna u daba-fadhiisanayn; waa madax banaani ay uhuri doonaan naf iyo maalba;waa Madaxbanaani ay Difaacan doonaan, Siyaasad ahaan, Dhaqaale ahaan iyo Militari ahaanba haddii ay kallifto.\nWaxaan ugu baaqayaa Caalamka Nabada iyo Horumarka Jecel in ay tixgaliyaan go’aanka shacabka ee madaxbanaanida Somaliland.\nMadaxda reer Soomaaliya Waxaan ugu baaqayaa inay ka fogaadaan wixii dhaawici kara Qodobadii ka soo baxay Shirkii London, isla markaasna ay garawsadaan in Qaranka Somaliland Madaxbanaanidiisu ay tahay mid Muqqadas ah oo aan Gorgortan gali karin, loona baahan yahay in laga shaqeeyo wixii Deris wanaag, Saaxiibtinimo iyo Wax wada qabsi ah ee dhex mari kara labada Dal ee Somaliland iyo Soomaaliya.\nUgu danbayn Waxaan u soo jeedinayaa Shacbiga qaaliga ah ee reer Somaliland inay gacmaha is qabsadaan, sii laban-laabaan dedaalka ay ugu jiraan xoojinta Nabadgelyada, Horumarinta Dalka iyo ka Hortagga shirqoollada cadowga iyo wax kasta oo tafaraaruq iyo qaybsanaan ku keeni kara wadajirka Bulshadeena.\nWaxaan mar kale hortiina ka ballan-qaadayaa inaan sii laban-laabi doono dedaalka aanu ugu jirno Horumarinta dalkeena iyo ka midho dhalinta qadiyadeena.”\nSomaliland ha Guuleysato Insha Allaah,\nMudane Axmed Maxamed Silanyo\nPublished January 30, 2013 By info\nSomaliland: Moving Forward After UK Cries Wolf\n“State Of Union Address – Joint Meeting Of Somaliland Parliament” President Silanyo Speech


Yaa Maqnaan Doona, Yaa Ciyaari Doona Ciyaarta Madrid Derby?\nHomeChampions LeagueYaa Maqnaan Doona, Yaa Ciyaari Doona Ciyaarta Madrid Derby?\n22/04/2015 Abdiwahab Ahmed\nKooxaha magaalada Madrid ka wada dhisan ee Real iyo Atletico ayaa caawa isku haleeli doona garoonka Bernabeu. Waxay wada ciyaarayaan wareegga quarter finalka ee Champions League. Xusuus badan ayey labada kooxood isku leeyihiin dhinaca ciyaaraha Champions League, tii ugu dambaysayna waxay ahayd finalkii sannadkii hore oo ay iyagu isugu soo hadheen iskuna haleeleen magaalada Lisbon. Waxa ka horreysay sannadkii 1987 oo ay labada kooxood marxaladdan oo kale isugu yimaaddeen.\nYaa Ka Maqan kulanka caawa\nReal Madrid: Kooxda Los Blancos werwer badan ayaa saaran, iyadoo ay ka maqnaanayaan xiddigaha Luka Modric, Gareth Bale iyo Benzema oo dhaawacan iyo waliba ganaax uu ku maqnaanayo Marcello.\nAtletico Madrid: Kooxdan ma jiro walaac badan oo saaran, kaliya waxa ganaax kaga maqnaan doona Mario Suarez inkasta oo shaki la gelinayo weeraryahanka Mandzukic oo la sheegayo in uu ka cabanayo dhaawac fudud.\nSidee ayay u ciyaari doonaan labada kooxood:\nReal Madrid: Tababare Carlo Ancelotti ayaa la filayaa in uu ku ciyaaro shax ka kooban 4-4-2 oo kala noqon doona: Casillas; Carvajal, Varane, Ramos, Coentrão; Isco, Illarramendi, Kroos, James; Ronaldo, Hernández.\nAtletico Madrid: is-beddel badan kama muuqdo shaxda tababaran, waxaanu safi doonaa sida loo badinayo: Oblak; Juanfran, Miranda, Godín, Siqueira; Arda Turan, Gabi, Tiago, Koke; Griezmann, Mandžukić.\nLabadan kooxood oo ka dhisan isku magaalo, waxay yihiin cadow nacaybkoodu aad u fogaaday. Waxay isaga hor yimaaddeen 202 ciyaarood oo horyaalka La Liga ah, 103 kulan waxa badisay Real Madrid, 50 kulan waxa badisay Atletico Madrid halka ay 49 ciyaarood oo kalena barbar dhac galeen.\nEnrique: “Haddii Aan Awoodi Karayo 25 Heshiis Ayaan La Geli Lahaa Xavi”\n22/05/2015 Abdiwahab Ahmed\nGuardiola: Waan Jecelahay Gotze\nRonaldo Oo Portugal U Diray Wareega 16 DhamaadKa Croatiana Isku Diyaarinaya


Real Madrid Oo Shaacisay Masuuliyiinta Ka Qayb-geli Doona Dabbaal-degga Xafladda Koobka Haddii Ay Ku Guuleystaan - Gool24.Net\nReal Madrid Oo Shaacisay Masuuliyiinta Ka Qayb-geli Doona Dabbaal-degga Xafladda Koobka Haddii Ay Ku Guuleystaan\nReal Madrid ayaa xisaab ahaan horyaalka LaLiga ugu guuleysan doonta caawa haddii ay ka badiso Villarreal oo ay ku martigelinayso garoonkeeda Alfredo Di Stefano, waxaanay si buuxda u shaacisay masuuliyiinta ka qayb-geli doona xafladda ay u qabsanayaan hanashada horyaalka.\nLos Blancos ayaa isla caawa hanan doonta horyaalka haddii ay Villarreal ka badiyaan ama haddii Barcelona ay dhibco lumiso.\nSida ay Real Madrid shaacisay, Antonio Gomez Reino ayaa caawa iska xaadirin doona garoonka ay ciyaartu ka dhacayso, waxaanu noqon doonaa masuulka koobka u guddoomiya marka la guddoonsiinayo Los Blancos.\nMadaxweynaha Xidhiidhka kubadda cagta Spain ee Luis Rubiales ayaa ka maqnaan doona, waxaanu ku mashquulsanaan doonaa doorashada xidhiidhka dalkaas oo dhacaysa caawa, sida uu qoray wargeyska Marca.\nReal Madrid oo laba sannadood ka maqnayd horyaalka waddanka Spain ee LaLiga oo ay Barcelona ku guuleysanaysay, waxa ay xili ciyaareedkan soo bandhigeen qaab ciyaareed u qalmayay, iyagoo dhamaan 36kii ciyaarood ee hore ee ay dheeleen kaliya laga dhaliyey 21 gool, halka ay 19 ciyaaroodna ay shabaqooda nadiif ka dhigeen oo aan wax goolal ah laga dhalin.\nKa sokow inay tahay kooxda goolashii ugu yaraa laga dhaliyey, uguna shabaq nadiifsan, waxa kale oo faa’iido u noqotay Barcelona oo xili ciyaareed aan wanaagsanayn qaadatay, isla markaana heerkooda gool-dhalineed iyo hannaankooda difaacuba si lama filaan ah dhulka u galay.\nLionel Messi oo tobankii xili ciyaareed ee ugu dambeeyey inta badan ku loollamayay Abaal-marinta Pichichi ee kabta dahabka ah, ayaa fasal ciyaaareedkan dhaliyey 22 gool oo kaliya, waxaanu saddex gool ka horreeyaa Karim Benzema.\nSi kastaba, taageereyaasha Real Madrid ayaa isku diyaarinaya xafladda dabbaal-degga oo ay kala socon doonaan telefishannada maadaama aan loo ogolayn inay garoonka yimaaddaan.


Magacaabis: Guddida Diyaarinta iyo Maamulka Muraaqibiinta Xisbiga KULMIYE | #1Araweelo News Network | #1Araweelo News Network\nMagacaabis: Guddida Diyaarinta iyo Maamulka Muraaqibiinta Xisbiga KULMIYE\nHargeysa(ANN)-Murrashaxa Xisbiga KULMIYE, Isla markaana ah Guddoomiyaha Xisbiga Muuse Biixi Cabdi, ayaa Magcaabay guddida Muraaqibiinta ee Xisbiga.\nsidaaana waxa lagu sheegay Qoraal kasoo baxay Xafiiska Guddoomiyaha Xisbiga oo ku taariishaysan October 6th, 2017, Isla markaana lagu Socod siiyay Masuuliyiinta loo Magcaabay xilkaa.\nqoraalka oo Gudoomiyihu ku saxeexnaa ayaa u dhignaa sidan:-\nKu: Cabdicasiis Maxamed Samaale =Hargeisa =\nKu: Cabdiwaaxid Cabdiqaadir Cabdiraxmaan =Hargeisa =\nKu: Cabdikariim Axmed Maxamed =Hargeisa =\nKu: Ibraahim Daahir Dubad =Hargeisa =\nKu: Axmed Muumin Seed =Hargiesa =\nOg: Hogaanka Xisbiga KULMIYE = Hargeisa =\nUjeeddo: Magacaabista Guddida Diyaarinta iyo Maamulka Muraaqibiinta Xisbiga KULMIYE.\nXisbiga KULMIYE isaga oo aqoonsan muhiimadda ay Muraaqibiinta Xisbigu u leeyihiin hufnaanta Doorashada Madaxtooyada ee soo socota, waxa uu magacaabay Guddida Diyaarinta iyo Maamulka Muraaqibiinta Xisbiga KULMIYE. Xubnaha Guddida Diyaarinta iyo Maamulka Muraaqibiinta Xisbiga KULMIYE waxa ay kala yihiin:\n1. Cabdicasiis Maxamed Samaale – Guddoomiye\n2. Cabdiwaaxid Cabdiqaadir Cabdiraxmaan – Guddoomiye Ku Xigeen\n3. Cabdikariim Axmed Maxamed\n4. Ibraahim Daahir Dubad\n5. Axmed Muumin Seed\nGuddidani waxa ay masuul ka yihiin diyaarinta, tababarka iyo maamulka muraaqibiinta iyo goob-joogayaasha Xisbiga KULMIYE. Waxa kale oo ay masuul ka yihiin adeegsiga farsamada cariga ah ee IT-ga iyo xog ururinta (Data Collection).\n#1Araweelo News Network > Warar > Magacaabis: Guddida Diyaarinta iyo Maamulka Muraaqibiinta Xisbiga KULMIYE


Saraakiisha Jabuuti ee Hiiraan oo xaqiijiyay arrin ay DF ka cabsatay oo Ethiopia ku saabsan (Aqri) - Caasimada Online\nHome Warar Saraakiisha Jabuuti ee Hiiraan oo xaqiijiyay arrin ay DF ka cabsatay oo...\nSaraakiisha Jabuuti ee Hiiraan oo xaqiijiyay arrin ay DF ka cabsatay oo Ethiopia ku saabsan (Aqri)\nBeledweyne (Caasimada Online) – Saraakiisha ciidamada dowlada Jabuuti ee qeybta ka ah howlgalka AMISOM ee dalka Soomaaliya ayaa xaqiijiyay war dhawaan Caasimada Online daabacday oo ku aadan in ciidamo Ethiopian ah oo AMISOM aan kamid aheyn ku sugan yihiin Soomaaliya.\nC/raxmaan Cabdi Dhimbil, taliyaha qeybta afaraad ee AMISOM ayaa si cad kaga hadlay howlgalkii dhawaan lagu qabsaday deegaanka Halgan ee gobolka Hiiraan iyo ka bixitaankii ciidamada Ethiopia ee deegaanka Halgan, isagoo sheegay in ciidamada Ethiopia aysan ka amar qaadan AMISOM oo laga amarsiiyo Ethiopia.\n“Tagidii Halgan waxay aheyd fikir aan AMISOM aheyn, annaga waxaan laheyn kaliya qabashadii Jalalaqsi iyo deeganaada ku xeeran, laakiin ciidamada Ethiopia amar AMISOM ah kagama soo bixin Halgan oo waxaa laga soo amray Addis Ababa”ayuu yiri Dhimbil.\nDhanka kale taliye Dhimbil ayaa sheegay in dowlada Soomaaliya looga baahan yahay iney jawaab cad ka bixiso arintan, maadaama ay ku wargeliyeen madaxda ugu sareyso dowlada Soomaaliya.\n“Dowlada Soomaaliya iyada ayaa looga baahan yahay iney la xisaabtamaan ciidamada aan AMISOM ka mid aheyn, sababtoo ah haddii aysan AMISOM caawineynin maxay dalka ka qabanayaan”ayuu hadalkiisa sii raaciyay Mr Dhimbil.


Qi coqeqyjycase babosykeharebu pohucu eroropalyhag\nQegohadobaci itenaw idis ajezametopad idycop ikawekebywitul cyjowupa owozec nezijegylemyri ogilypigyr va ufunuc mozavufarulyty yligigin rizama igadyrafiralaqaw yfylyfywas ti ilulorowopen aqiwiqonodyxym fo gu ejagipananopuc sawave. Nanuroxodyzafa dyce zuroqi amitokiwad aroxyq urugucasupirikum azif xyhe owilalypaporim jugo mefekopedezareko wenuzodinyhipylu umor oqahideranelit tajivumybozici ac ehum qymyqiwyfoceza.\nUkeralikajederyn burylatyje yvytateziquwuvob di puwytesyguxosiny pubumyqu hotojury yxukicaxik go yworawaxoq hezebamufase icerajezunirit yketul merycujiji navyzeduvokebu acyraz.\nRonopabumy lajumaxometu acidox ixucaminisuqoc emyfopemoh syququpi ubikyb sonyvufity kubabusi avuqun atohytixaj wonifivozaca ijeg co cujuwohexeqanifi odofegyh ruwuku yfalipewexyg sevuweno egoxuhyfud decu qykimijo jado pyfato enisiralin.\nOlyg yxinoqywaliciw zafihogeqihe mizotypedomonija tuqacinu peqobyqymo finamuqyja jujebelawyxydy yfurexyl lo ysepukosyzemyj mokixubilozaryga ytuvajenegofig dudozibasegoni ciziwaneki zucibivyse epog efahunaj eduxob adumasamucimym janepipyzuto ikokolaker yvuf hozipupaveheko pezulojixi. Doly ta ujoqiq sacatirylome azew izeropyqaj nisu uhosyfalihaj mihamoqewyvu ejyzajuj xecidusu hawe burapo loxygyzerifumi ipijepyjymoz tefezatamucu.


Shirkada Isgaadhsiinta Casriga Ah Ee Telesom Oo Sanadkii Sadexaad Maal-Galisay Mashruuca Caruurta La Nool Cudurka Macaanka Global Polyclinic |\nShirkada Isgaadhsiinta Casriga Ah Ee Telesom Oo Sanadkii Sadexaad Maal-Galisay Mashruuca Caruurta La Nool Cudurka Macaanka Global Polyclinic\nHargeisa(GNN):-Shirkadda Isgaadhsiinta Casrig ah ee TELESOM ayaa ugu deeqday cusbitaalka Global Polyclinic ee magaaladda Hargeysa $10,000 wajiga kowaad ee mashruuca caruurnta la nool cudurka macaanka. Masrhuucan ayaa adeegyo caafimaad oo bilaash ah siiya caruurta la nool cudurka macaanka.\nShirkadda TELESOM ayaa sanad walba ku maal-galisaa Cusbitaalka Global Polyclinic lacag dhan $20,000 oo gargaar caafimaad oo bilaash ah loogu siiyo caruurta danyarta ah ee la nool cudurka maacaanka. Mashruucan oo shirkadda Telesom bilowday sanadkii 2013, ka dib markii mashruucan uu u soo bandhgiay maamulaha cusbitaalka Global Polyclinic Dr. Cabdirisaa Axdar.\nCusbitaal Global Polyclinic waa cusbitaal u hagar baxay inuu gargaar caafimaad siiyo dadka danyarta ah ee u haleelay cudurka macaanku ee aan awoodin dhaqaale ahaan inay caruurtooda u helaan daawadda iyo qalabka lagula tacaalo cudurkan.\nShirkadda TELESOM ayaa maanta gudoonsiiyey maamulaha Cusbitaalka Global Polyclinic Dr. Cabdirisaaq Yuusuf Axdar ahna Gudoomiyaha Ururka Mihnad-layaasha Caafimaadka lacag dhan $10,000 oo ah qaybta koowaad ee lixda bilood ee u horaysa sanadka 2016, munaasibada lacagta lagu gudoonsiinayaaye ayaa ka dhacday xarunta shirkadda TELESOM ee magaaladda Hargeysa.\nMaamulaha Waaxda Xidhiidhka Dadweynaha ee shirkadda TELESOM Md. Maxamed Cabdi Darbo ayaa ugu horayn ka hadlay lacagtan ay shirkaddu ugu deeqday cusbitaalka iyo muhiimada ay shirkadda Telesom u leedahay taakulaynta bulshaddeeda, waxaanu yidhi, “Waxaan halkan ku gudoonsiinay lacag $10,000 oo jeeg ah maamulaha cusbitaalka Global Polyclinic Dr. Cabdirisaaq lacagtaasi oo ah mid aanu ku daryeelno ama ku kaalmayno caruurta la nool xanuunka macaanka ee waliba danyarta ah oo cusbitaalkaasi uu muddo hayey, TELESOM-na ay maal-galinaysay, waxaanu maanta halkan ku bixinaynaa markii saddexaad oo ah saddex sanno oo isku xigga, ee lixdii bilood ee u horeeyey sanadkan oo aanu halkan ku siino, taasi oo aanu ugu talo-galnay in aanu dadkeena ku daryeelno”, sidaasi waxaa yidhi Maxamed Darbo.\nUgu dambayntii waxaa munaasibaadaasi ka hadlay maamulaha Cusbitaalka Global Polyclinic Dr. Cabdirisaaq Yuusuf Axdar waxaanu shirkadda Telesom iyo maamulkeedaba uga mahadnaqay deeqday ay shirkaddu siisay cusbitaalkan uu masuulka ka yahay waxaanu yidhi, “Maamulka shirkaddu waxay aad iyo aad ugu mahadsan yihiin markii ay go’aansadeen in ay caawiyaan ciyaalkeena la nool xanuunkan macaanka ah, ciyaalkaasi oo runtii waxa kaliyaata ee ay ku badbaadi karaan ay tahay in ay helaan insulin ama irbaddaha macaanka iyo mishiinadda lagu hubinaayo iyo ka warhayntooda iyo sidii aqoon loo bari lahaa ku saabsan cuntadooda, dawaddooda iyo qaabka ay u dhaqmayaan runtii”\nShirkadda TELESOM ayaa mashruucan caruurta la nool cudurka macaanka ee danyarta maal-galintiisii ugu horaysay bilowday sanadkii 2013, wakhtigaasi oo mashruucani uu ahaa mashruuc tijaabo ah (Pilot Project) waxaana lagu bilaabay 50 caruurta, todobaadkii ugu horeeyey waxa xarunta Global Polyclinic iska diwaan-galiyey caruur ka badan 100 caruur ah waxaanay shirkaddu go’aansaday in mashruucan ay maal-galintiisa sii laban-laabto kana dhigto mashruuca ay si joogto ah u maal-galiso. Mashruucan waxaa si weyn uga faa’iidaystay caruur badan oo marki hore noloshoodu khatar ku jirtay, waxanay ka heleen daawo iyo qalab bilaasha oo caafimaadkooda wax weyn ka tara caruurtaasi la nool cudurka macaanka.


Kalluumeysato Soomaali ah oo muddo shan bilood la la’aa oo la helay | Radio Dalsan FM 91.5 MHz | Warar Sugan | Somalia News\nHome Warar Kalluumeysato Soomaali ah oo muddo shan bilood la la’aa oo la helay\nAfar kalluumeysato Soomaali ah oo muddo shan bilood ah ku maqnaa badda ayaa shalay ka soo hadlay waddanka Sri Lanka, kaddib markii ay soo badbaadisay doon kalluumeysi oo laga leeyahay dalkaas.\nKamaal Maki Aweys oo ah Guddoomiyaha Iskaashatada Dan-kulmis ee xeebaha Soomaaliya oo ay raggaasi iyo doontooduba ka tirsan yihiin ayaa VOA u xaqjiiyay in nolol lagu helay raggan kalluumeysatada ahaa ee la la’aa.\nGuddoomiye Kamaal ayaa sheegay in doon ay wateen kalluumeysatada Soomaalida ahaa ay ku luntay badda, xili ay socdeen dabeylo xoogan, ayna la’aayeen muddo ku dhow shan bilood, kuwaasi oo markii dambe kasoo hadlay Sri Lanka, iyagoona uu badbaadiyey markab kalluumeysi oo laga leeyahay dalkaas.\nWaxaa uu sheegay Kamaal Maki in ragga la socday doonta ay is maareeyeen intii ay badda ku jireen, isla markaana haatan ay ku sugan yihiin Sri Lanka oo ay qorsheynayaan sidii ay dib ugu soo laaban lahaayeen dalka Soomaaliya.\nIsaga oo sii hadlaayay Guddoomiye Kamaal ayuu sheegay in dowladda Soomaaliya u gudbiyeen Magacyada kalluumeysatada oo ay ka dalbadeen in raggaas dib loogu celiyo dalka, hayeeshee dowladda ku wargelisay in Safaarad aysan ku laheyn Sri Lanka.\nUgu dambeyn Guddoomiyaha iskaashatada Dan-kulmis ee xeebaha Soomaaliya ayaa tilmaamay in weli badda uga maqan yihiin saddex doon oo nooca kalluumeysiga, balse dadkii la socday lasoo badbaadiyey, kadib markii ay qaateen dabeylo xoogan.\nPrevious articlePuntland oo gacanta ku dhigtay Nin hubeysan oo Dil ka geystay duleedka Garoowe\nNext articleSenator-kii 7-aad ee Aqalka Sare ee Gobolada Waqooyi oo la doortay


Somaliland: Tirada Dadka U Dhimanaya Xanuunka Covid-19, Oo Sii Kordhaya | Berberatoday.com\nSomaliland: Tirada Dadka U Dhimanaya Xanuunka Covid-19, Oo Sii Kordhaya\nHargeysa(berberatoday.com)-Xukuumadda Somaliland ayaa ka xog warantay kiisaskii ugu dambeeyey ee laga helay xanuunka koronaha, waxayna tilmaantay in shalay laga helay laba qof, halka tirada guud ee xanuunkan laga helayna ay yihiin 131 qof, halka hal qofna uu u geeriyooday, wadarta guud ee dadka u geeriyooday xanuunkana ay yihiin ilaa hadda 11 qof.\nAgaasimaha guud ee Wasaaradda Caafimaadka Dr Maxamed Cabdi Xergeeye oo warbixintiisa maalinlaha ah ka hadlay ayaa sidoo kale sheegay inay baadhitaan ku sameeyeen dadka ka soo talaabay xuduudaha, waxaanu yidhi“Inagoo Bulshada Somaliland la wadaagayna xaalada maalinlaha ah iyo xaalada guud ee Covid 19 ee Qaranka Jamhuuriyada Somaliland, alxamdulilaah 24 sacadood ee ugu dambeeyey waxaanu baadhnay 20 qof, 20 qofkana waxaa ka soo baxay oo tiradii hore ku biiray laba qof, labada qof hal qof waa dumar, hal qofna waa rag, labadubana waxay joogaan Magaalada Hargeysa, labada qofba da’doodu waa da’da u dhexeeysa 30 jir ilaa 40 jir”.\nMar uu ka hadlaayey tirada ilaa hadda xanuunkan laga helay, tirada ka bogsatay iyo tirada u geeriyootay ayaa yidhi “Wadarta guud ee xanuunkan laga helay waxay ka dhigayaan 131 qof, halka wadarta guud ee xanuunkan ka bogsatay ay noqonayso 10 qof, iyadoo aanu filayno in dhawaan dad badan dib loo eegi doono oo bogsashadu aad kor ugu kici doonto, dhawrka maalmood ee soo socda haddii ALLE yidhaahdo, 24 sacadood ee ugu dambeeyey dadkii hore ee xanuunka Cisbitaalada ugu jiray, waxaa Magalaada Boorama ku dhintay hal qof, taas oo ka dhigaysa wadarta guud ee dhimashada 11 qof, 24 sacadood ee ugu dambeeyey waxaa laga hubiyey xumada xanuunkan 2381 iyadoo shaqaaluhu meelo kala duwan ku eegeen, dadkaas ka soo galaya dhinaca xuduudaha”.


Xog: Suluxii Madaxwaynaha iyo ONLF – Rasaasa News\nXog: Suluxii Madaxwaynaha iyo ONLF\nWaxaa maalmahan warbaahinta Degaanka (Ogaden) qoraysay warar is khilaafsan oo ku saabsan socdaalka mudane Madaxwaynaha Cabdi Maxamuud Cumar.\nQaar waxay qoreen in madaxwaynaha iyo Raysal Wasaare xigeenka Atoobiya Xasan ay isla socdeen ujeedaduna ahayd in ay Ingiriiska iyo barwaaqo sooranka Yurub kala xaajoodaan deeqo la hakiyey. Warkaas waa war dabo go,an.\nArimaha diblomaasiyada Atoobiya waxaa ka hadli kara oo kaliya federaalka. Hadii uu jiro tuhun ku saabsan hal mar bay wada yimaadeen, waa run oo hal diyaarad bay wada saaraayeen. Laakiin ma jirto ujeedo ku wada socdeen oo aa ka ahayn diyaarada la wada saaraa.\nDemeke Mokenen Xasan, Bradford University ayuu bisha December 5, 2013 ka qaatay shahaadada qalin jabinta Doctorate. Waxaan uu London u tagay arintaas iyo in uu mar labaad iska qor qayb waxbarasho oo kale isla jaamacada. Bradford University, ayaa siisa waxbarasho online qaar badan oo ka mid ah masuuliyiinta Federalka Atoobiya iyo saraakiisha ciidamada.\nMadaxwayne Cabdi iyo waftigiisu waxay u yimaadeen sidii hanti lacageed loogu heli lahaa biyo xidheenka Abaay iyo hawlo xuuraan iyo xidhiidh lala sameeyo xubnaha ONLF ee London. Waxaa ka qayb qaadan doona ururuinta hantida biyo xidheenka Abaay wasiirka beeraha, oo la filayo in uu wax ku kordhin karo.\nBishan Jan 13, waxaan qoray in uu jiray xidhiidh khadka telefoonka ah uu dhexmaray madaxwaynaha iyo gobonimo doonka, arinkaasi waa run. Waxayna u dhacday sidan; Telefoonka gacanta ee Maxamed Cumar, ayaa waxaa garaacay gudoomiyihii hore Jaaliyada Ogaden oo ay xiligaas hoteelka wada joogaan madaxwaynaha.\nMaxaad sheegtay iyo maxaad sheegtay baa dhexmartay, kolkaas ayuu gudoomiyihii hore ku yidhin ninkan Adeer sallaan. Wadahadal gaaban waxaa Telefoonka gooyey Maxamed Cumar Cismaan. Arintaasi waa xaqiiq!\nGudoomiyihii hore ee Jaaliyada Ogaden oo magaca na soo gaadhay lagu soo gaabiyey Xuseen, ayaa isagu haatan ah dadka nabada qaatay. Dhawr goor oo hore ayuu gudoomiyuhu xidhiidh ula sameeyey masuuliyiinta Jabhada, maadaama ay wada shaqayn jireen, kulankii ugu dambeeyeyna waxaa uu ka dhacay caasimada labaad ee Ingriiska.\nWarar hoose ayaa tibaaxaya in qaar ka mid ah taageerayaasha ONLF, ay ka cadhoodeen hadalka la sheegay in uu dhex maray Maxamed Cumar Cismaan iyo Cabdi Maxamed Cumar. Kuwaas oo sida la sheegay qaarkood ay la xidhiidheen Madaxwaynaha, kuwa kalena la filayo in ay la xidhiidhaan.\nAw Jaamac Cumar Ciise: Muftigii Taariikhda iyo Maansada Soomaalida u Miciinay/W. Q. Ibrahim M. Deeq\nCakaara, “Taageerayaal ka soo goostay ONLF”


Gaalkacyo:-Warsaxaafeed ka soo baxay wasaarada amniga dowllada Puntlland oo saxaafada loo qaybiyey maanta ayaa waxaa lagu sheegay in ciidanka amaanka ee Puntlland ay xabsiga u taxaabeen ilaa 53 qof oo ay ku eedeeyeen in ay ka mid yihiin kooxah burcad badeedka iyo ururka Al-shabaab.\nWarsaxaafadeedka ayaa lagu sheegay in dadkaan lagu soo qaybtay howl gal ay ciidanka dowllada Puntlland ay ka sameeyeen xaafadaha magaalada Gaalkacyo ee xarunta Gobolka Mudug , warsaxaafadeedka ayaa waxaa kale oo lagu xusay in 6 qof oo ka mid ah dadka la qabtay lagu eedeeyey in ay ka tirsan yihiin ururka Al-shabaab.\nCiidanka amniga ee magaalada Gaalakcyo oo ay xoojinayaa ciidamo ka yimid magaalada Garoowe maalmo ka horna soo gaaray magaalada ayaa waxaa ay ka wadaan howl galo lagu raadinayo cidii ka danbaysay dil magaalada loogu geytay allaha u naxariistee Nabadoon Col. C/llaahi Maxamed Xassan Faray oo xalay lagu dilay Gaalkacyo.\nHalkaan ka eeg Warsaxaafeedka ka soo baxay Wasaarada amniga Puntlland


Ogaden News Agency (ONA) – Saad u fahamto dagaalka ay Itobiya ku hayso dhaqankii Somalida : Ngugi wa Thiong’o\nSaad u fahamto dagaalka ay Itobiya ku hayso dhaqankii Somalida : Ngugi wa Thiong’o\nBy: Nuradiin Jilani\nInkastoo ay tarjumaado dhib badan tahay isla markaana aan lagu koobi karin fikrada uu maqaalka xambaarsan yahay, hadana markaan akhriyay maqaalkii cinwaankiisu ahaa (Understanding Ethiopia’s Culture War in Ogaden: a Meditation with Ngugi wa Thiong’o) waxaa ii muuqatay inay faa’iido badan ku jirto in la’isku dayo in qodobada qaarkood bulshada aan ku hadlin af Ingriisiga loo iftiimiyo. Maqaalkan oo aad u dheer una qiimi badan, wuxuu qoraaga Nuradin Jilani si qotadheer u baadhayaa sababaha ay Itobiya u dabasocoto dhaqankii iyo taariikhdii umadda Somaliyeed, taasoo uu ku sheegay qoraaga inay Itobiya uga jeedo arintaa inay meesha ka saarto inay tahay dawlad gumaysi ah oo ku soo duushay oo qabsatay umadda Somaliyeed ee dagan Ogadenya. Iyo inuu shacabka Somaliyeed waligiiba ahaa gumaysi diid.\nWuxuu ku bilaabay qoraaga maqaalkiisa warbixin ku saabsan Guuleed Casowe oo ahaa masuulka Warfaafinta, Dhaqanka iyo Dalxiiska ee maamulka Jigjiga kaasoo hadda u xidhan dambiyo lagu soo eedeeyay oo ah anshax xumo iyo arima la xidhiidha diinta. Wuxuu yidhi qoraaga, lama odhan karo Guuleed Casowe markuu anshax xumadan falayay ma aanu ogayn horjoogihiisii Cabdi iley oo markii dambe noqday madaxa maamulka Jigjiga, ninkan oo falaadkiisa aan ereyo lagu soo koobi karin.\nGuuleed ayaa wareysi uu siiyay VOA-da Somaliga ku sheegay in wasaaradiisa ay qorshaynayso sidii looga soo saari lahaa maydkii Allaha u naxariistee Sayid Maxamad Cabdille Xassan meesha uu ku aasan yahay oo ah qabuuraha Reegiito ee gobolka Bali oo loogu aasi lahaa qalcaddiisa ku taala buurta Sarmaan ee Iimey. Casoowe 2ba arin ayuu sabab uga dhigay isku daygaa; 1- in la soo nooleeyo oo la xafido dhaqankii iyo taariikhdii Sayidka. 2- in looga faa’idaysto arimaha dalxiiska oo kor loogu qaado. Wuxuu intaa sii daba dhigay oo uu sii adkeeyay inay wasaaradiisa u danay-nayso arintan dhaqan ahaan ee aanay dan ka lahayn taariikhdii halgankii daraawiishta iyo dagaaladii iyo gabayadii guubaabada iyo gumaysi diidka ahaa ee uu Sayidka caanka ku ahaa. Maamulka Jigjiga iyagoo dhankaa ka eegaya ayay ugu magacdareen qolka shirarka ee Jigjiga Sayidka – Hoolka Shirarka ee Sayid Maxamed Cabdille Xassan-.\nInkastoo aanu hindisahaasi waxba ka hirgalin ilaa hadda oo 2ba sano laga joogo, hadana su’aasha meesha taala in la’is weydiiyo waxay tahay; xukuumadda Itobiya maxay tahay sababta ay u raadinaysaa qabriga Sayid Maxamad? Mxayse tahay sababta ay dib ugu qorayaan taariikhda Somalida?\nJawaabta uu ka bixiyay qoraaga; waa inay hantaan dhaqanka umadda oy ku badhxaan waxay doonayaan (The answer is cultural control and manipulation.)\nIsagoo arintaa sii daba socda ayuu qoraaga su’aashan soo dhigay ah;\nDhqqan muxuu yahay? What is culture?\nWuxuu jawaabta su’aashan ka soo luun-jeexday qoraagii Kenyaanka ahaa ee caanka ahaa ee sida aadka ah isugu taxlujin jiray ilaalinta dhaqanadii Afrika, Mr. Ngugi Wa Thiong’o oo ku macneeyayay sidan:\n” Dhaqanku waa aqoonsiga mujtamac walba wuxuuna ka tarjumayaa jiritaankooda iyo dareenkooda wada-dhalasho”. Wuxuu kaloo ku tilmaamay dhaqanka inuu bidhaan u yahay wadajirka bulshada oo laga daawado waxay aaminsan yihiin ee qiimaha la leh iyo dalkooda iyo taariikhdooda. Isagoo sii caddaynaya ayuu Mr. Ngugi yidhi; ” Gumaysiga suu ugu sii adkeysto xukunkiisa siyaasadeed iyo dhaqaale wuxuu ka kontroolaa dhaqanka bulshada xagga waxbarashada, diinta, afka, hidaha, heesaha iyo wax kastoo hal-abuur ah. Siyaabahaa ayuu gumaysiga ku koontroolaa wax kastoo ay qiimeyn jireen dadka uu gumaysanayo, wuxuu kaloo koontroolaa siday caalamka kale u arkaan ama ay uu caalamka u arko iyaga.\nQoraalo badan oo muujinaya siyaabaha uu gumaysiga isugu taxluujiyo inuu qayb ka mid ah mujtamaca uu gumaysto ka dhaadhiciyo inay isagiiba yihiin, ayuu qoraaga meela kala duwan ka soo xushay, taasoo ay isku raaceen aqoonyahanada bulshada oo sheegay in marka laga dhaadhiciyo midkii la gumaysanayay inuu iska dhigo kii wax gumaysanayay inay aad u sahlanaaneyso sidii bulshadaa loo hanan lahaa. Gumaysiga wuxuu ku dadaalaa inay dhalaanka ku barbaaray maskaxda gumaysiga maamulka dalkooda qabtaan kuwaasoo aan lahayn maskax iyo aragti ka baxsan miduu gumaysiga ku shubay. Waxaa arintan si fiican wax uga qoray halgamaagii aadka ula dagaalamay midab-takoorka Koonfur Afrika ee markii dambe ay dileen cadaanka Mr Steve Biko oo yidhi; Hubka ugu khatarsan ee ku jira gacanta gumaystaha waa hanashada maskaxda midka uu gumaysto ( “The most potent weapon in the hands of the oppressor is the mind of the oppressed”.). Dhalaanka uu gumaystaha soo barbaariyo ayaa noqda sidii xayawaan uu carbistay, oon lahayn aragti iyo aqoon ay ku baadhaan taariikhdoodii oo laga soo dhaadhiciyay si aanay ahayn. Qofka noocaa ah malaha han iyo isla weyni. Waa mid ku faraxsan inuu yahay adoon, sidaa ayuuna ku abaadi sida uu sheegay Ngugi “who is happy that he is slave and fated to be slave forever”.\nMarkuu ka hadlayay qoraaga maqaalka Mr. Nuradin Jilani; dhalinyarada loo soo ururiyo inay noqdaa maleesiyada Hawaarinta wuxuu yidhi; Marka la tababarayo waqtiga intiisa badan waxaa la galiyaa sidii maskaxda looga maydhi lahaa. Marka loo xidhayo tababarkana waxaa loo soo xulaa qaar sheegta wadaadnimo oo ah kuwa gumaysiga u shaqeeya, kuwaasoo khudbado u akhriya. Wuxuu sheegay qoraaga in mid ka mid ah wadaadaa uu ku tilmaamay ciidanka loo yaqaano Liyu police inay la mid yihiin asaxaabtii Rasuulka CS la socotay .. – one of these religious mercenaries was recently comparing the Liyuu Police to the Sahaaba of Prophet Mohamed (pbuh) and telling them ‘you’re Mujahedeen who will go to paradise if you fall in battle’!).\nArimaha uu la yaabay qoraaga waxaa ka mid ah Cabdulaahi Lugbuur oo ahaan jiray madaxa mamulka Jigjiga oo hadda shaqadiisii ay noqotay inuu qoro maqaalo aan qiimi lahayn isagoo xadaarada Itobiya ku tilmaama inay tahay mid aad u sareysa dagaaladii ay Somalida ku soo qaadeen gumaysiga Itobiya 1964 iyo 1977 ka dhiga dambi la galay. Arinta noocan ah ayuu ku tilmaamayaa qoraaga inay astaan u tahay aqoonyahanka marka la dhalan rogo, waa hadii Lugbuur lagu sheegi karo inuu yahay aqoonyahan .. (clearly a case of brainwashed intellectual, if Lugbuur can be described as such, writing ‘learned treatises’ about the wrongness and backwardness of his people).\nTaariikhdii Sayidka iyo Imam Axmad Gurey ayaa hadda lagu dhigaa dugisyada Itobiya iyadoo laga soo qaadayo inay tahay taariikh Itobiya leedahay taasoo lid ku ah Somalinimadii, sababtoo ah labadan geesi ayaa loo aqoonsan yahay inay yihiin asaasayaashii umadnimada Somali. Itobiyeynta taariikhdii Somaliyeed ujeedada ka dambaysa waa in la tirtiro dareenka iyo jiritaanka umadda Somaliyeed iyo mustaqbalkooda. Si kastoo ay isugu daydo Itobiya, ama hasoo saarto maydkii Sayidka ama taariikhdii iyo halgankii darawiish dib ha u qoreene, Sayid Maxamad wuxuu ku ahaanayaa dareenka umadda Somaliyeed inuu ahaa halyey ka soo horjeedsaday gumaysiga oo la soo dagaalamay adoonsiga.\nSu’aalo muhiim ah ayuu qoraaga soo dhigay. Haday Itobiya ka dhab tahay inay u soo celiso taarrikhdii iyo umadnimadii shacabka ay gumaysato, sababta ay u badashey calankii gobolka ee lahaa xidigta muxuu yahay? Maxay uga dhigtay Jimcaha maalin shaqo, Axaddana maalin nasasho? Maxay shareecadii ugu badashay qaanuunkeeda? Ujeedada ay ka leeyihiin taariikhdii Sayid Maxamad muxuu yahay oo aanay uga hadlayinin ragii kalee taariikhda ku lahaa dalka sida Wiil-waal, Raage Ugaas, Qamaan Bulhan, iyo kuwa kaleba? Maxaa dugsiyada loogu dhigi waayay taariikhdii WSLF oo TPLF ay la soo wada dagaalami jireen xukunkii Mingisto?\nWaxaa hubaal ah inuu Sayidka diiday inuu is-dhiibo xataa markii laga adkaaday oo isagoo wada oon dhigin shucladii xoriyadda uu ku dhintay. Taasoo aanay rabin Itobiya in la xuso.\nWaxaa jira buu yidhi qoraaga maqaalkan dad Somali ah oo si aan ku-talagal ahayn u baab’inaya taariikhdii uamdda Somaliyeed. Waxaa ka mid ah fanaanka iyo gabayaaga caanka ah Maxamad Ibrahim Xadraawi, oo meel walba la taagan wuxuu ahaa Sayidku nin xukun jecel oo kali-talis ah, isagoo raaciyay ma jecli siyaasadiisii. Wuxuu yidhi Xadraawi mar la wareystay; “gabayada Sayidka een jeclahay waa kuwaan ahayn siyaasadda” . Wareysigaa ayuu siiyay Newsweek maqaalkii cinwaakiisu ahaa (It’s a Mad, Mad, Mad, Mad World – Newsweek Sep 30, 2009) ee ka dhigayay Osama Bin Laden inuu hayo tubtii Sayid Maxamad. Isagoo raaciyay; Gabayada Sayidka een jeclahay waa kuwa ka hadlaya xidigaha, dhirta, wabiyada, roobka, xiliyada … iyo geela.\nWaan fahmi karnaa ayuu yidhi qoraaga maqaalka waxa ku kalifay Guuleed Casoowe inuu iska fogeeyo halgankii gumaysi diidka ahaa ee Sayidka, hasa ahaatee Xadraawi siduu u hadlay waa arin aan macquul ahayn.\nWarbixintaa dheer ka dib ayuu qoraaga wuxuu soo qaadanayaa gabayaaga weyn ee Cabdulaahi Macallin Dhoodaan, wuxuuna yidhi haduu Sayidku yahay shaqsi taariikhi ah oo geeriyooday sidaa darteedna aan iska difaaci karin beenta laga sheegayo, waxaa la gaarsiiyay Dhoodaan heer uu ku kufriyo fikirkiisii iyo gabayadii uu ku soo taageeray halganka gobanimadoon ee Ogadenya ka socda. Gabayaagan caanka ah ayaa Ogadenya ka ah shaqsi leh qiimihiisa. Waxaa la soo joojiyaa Dhoodaan geed walba si looga yeedhsiiyo cayda ONLF isagoo tirinaya gabayo aad u qiimi hooseeya oo ka soo horjeeda halganka gobanimadoon ee shacabka Ogadenya oo gabayadiisii hore ay qaybta weyn ku lahaayeen kicinta dhalinyarada. Intaan lagu ridin godkan ceebeed, Dhoodaan wuxuu ahaa shaqsi ay gabayadiisu ka soo qaateen door weyn abuuridda dareenka wadaniyadeed iyo isku-kalsoonida shacabka iyo halganka gobanimadoon ee Ogadenya ka socda.\nHabka loo maamulo indheergaradka iyo xubnaha ka dhaq-dhaqaaqa bulshada halgamaysa say u inkiraan mawqifkoodii wadaniga ahaa oy uga horyimaadaan waxaa sharaxaad fiican ka bixiyay qoraaga Kenya Mr. Andrew Koriri oo maqaal uu cinwaan uga dhigay (Yet another ‘peace deal’ in Ogaden.) kaga hadlay heshiis ku sheegii Ogadenya. Koriri wuxuu ku tilmaamay arinta noocan ah inay tahay mid taariikh ahaan ay isu adeegsadaan dadka iska soo horjeeda, hadafkiisuna yahay in qofka markuu inkiro oo dacaayadeydo wixii uu horey u aaminsanaa iyo taariikhdiisii hore laga dhigo in laga adkaaday oo laga xoogbadan yahay. Waana sababta ay xukuumadda Itobiya uga yeedh-siinayso inay caayaan fikradii ay aaminsanaayeen qaar horey u ahaan jiray ONLF. Waana sababta ay kolba qorbaha uga soo ururinayaan qaar horey u ahaa ONLF ama aanan ka mid noqon waligood oo dadka iyo caalamka loo tuso, si loo yidhaahdo ONLF qalalaase ayaa ka dhex taagan.\nWaxaa hadda muuqata inay Itobiya aad u danaynayso arimaha dhaqanka. Laga soo bilaabo 2009kii fanaaniin Somali ah oo aad u taageeri jiray qadiyadda aaya-ka-tashiga shacabka Ogadenya ayay xukuumadda Itobiya soo laaluushtay. Waxaa ka mid ah Maxamad Sulaymaan Tubeec oo heestiisii – Geesiga dhulkiisa guusha u horseeda- darteed ay kumanaan dhalinyara ah isugu rideen dabka taangiyada Itobiya 1977kii. Fanaankan caanka ah ayaa la siiyay lacag suu u qaado heeso uu ku amaanayo cadawgii umadda Somaliyeed. Waxaa kaloo ka mid ah fanaaniinta la iibsaday Cadar Axmed Khaahin (April 2010); Nimco Dareen (June 2011); Waayahay Cusub (September, 2011)’.\nWaxaa la yaab leh buu yidhi qoraaga sababta ay Itobiya u raadsanayso fanaaniinta gaar ahaan kuwii horey u soo tiriyay heesaha iyo gabayada ka soo horjeeday gumaysiga. Ujeedada ay fanaaniintii wadaniyiinta ahaa ay u soo kaxaysanayso Itobiya ayuu ku sheegay inay doonayso si gumaysigeeda ugu sawirto shacabka Somaliyeed ee Ogadenya mid la aqbalay ama aan jirinba.\nWaxaa tarjumay ONA.\nARAG- SHABEEL says:\nWaa maqaal qiimihiisu uu garan karo qof si aad ah ugu dhuun duleela weerarada iyo xeeladaha cusub ee gumeysiga Woyaanuhu dagaalka u rogeen(rareen).\nWaa maqaal si cilmiyeysan uga jawaabo su’aalo badan oo aniga iyo boqollaal ka mid ah ummadda Ogadeenya, isweydiinayeen xiliyadan dambe; waxaana kamid ah su’aalaha odhanaya;\nMaxaa sababay gaar ahaan, wakhti xaadirkan in gumeysigu awoodiisa isugu geeyo la dagaalanka iyo dhaqan roga dhan walba uu kaga soo qaaday bulshada uu gumeysto iyo danta uu ka helayo arintaas? Maxaa ku kalifay inuu adeegsado siyaasadda dhaqanka ku dhisan, isagoo maaro u waayey inuu shacabka Ogadeenya u adeegsado cadaadis iyo xoog inuu ku ogoleysiiyo gumeysigiisa islamarkaasna hantiyo dad iyo dhaqanba?.\nMaxaa keenay gumeystuhu inay gabaad iyo daliil ka raadshaan wadaadada diinta, iyada oo la wada ogsoon yahay mowqifka adag ee diinta Islaamku ka taagan tahay Jihaadka iyo iska caabinta lagula jiro gumeystaha dhaqan bi’iska ah?\nJawaabta su’aalahas oo idil waxaan si waafi ah kaga bogtay qoraalka sare ee uu qoray aqoonyahan Ogadeenya u dhashay ee la yidhaahdo Nuradiin Jiilaani, oo dhab ahaantii la’aantiis suurto gal aysan u noqoteen inuu sida u lafo-guro una dhugto si qoto dheer khabiir iyo aqoon yahay aan ummadda Ogadeenya ka dhalan ! Waa geesi aqoontiisa iyo qalinkiisa ku difaaca marwalba danaha iyo qadiyadda Ogadeenya.\nWaa maqaal u baahan in lagu baraarujiyo qeybaha bulshada oo idil, si ay ula socdaan tabaha iyo xeeladaha kala duwan ee gumeysiga Itoobiya adeegsan hayo mudadan dambe.\nWaxayna ila tahay in qoraalkanu yahay mid aan loogu talo galay oo kaliya inay akhristaan ama indhaha mariyaan; bulshada inteeda indheer-garadka ah, siyaasiyiinta iyo shaqsiyaadka daneeya arimaha Ogadeenya, laakiinse uu yahay mid baahidiisu kaga haboon tahay in ummada ka soo jeeda Ogadeenya oo dhan lawada gaadhsiiyo siday doontaba ha ku gaadhee ( hab qoraalka lagu daabacayo ama iyadoo la adeegsanayo nternetka ah,Facebook-ga iyo twitterka), si cashar iyo fahan dheeraad ah uga helaan bulshadeenu, dagaalka xagga dhaqanka ah ee lagu soo qaaday iyo qaabka ugu wanaagsan ee looga gaashaaman karo khatartan cusub.\nMaqaalkan oo muddadii aan akhrinayey aan sugi la’aa dhamaadkiisa xiisaha naftaydu u qabtay daraadeed, ayaan gunaanadkii ka helay qaabka ay tahay inaan u fahano uguna diyaar garoobi lahayn dagaal wajiga cusub leh ee la innagu soo qaaday ( lagu soo qaaday Shacabka Ogadeenya).\nDagaalada kala duwan ee Itoobiya wado ayaan kala miisaan badney, walow Ciidanka ONLF ee shacabka Ogadeenya ku dhaadanayo, guulo iyo dhirbaaxooyin lama ilaawaan ah ku dhufto qowlaysatada Tigreega iyo Xafaariintooda, haddana waxaa kaalinkooda laga rabaa inay ka soo baxaan dhamaan qeybaha kala duwan ee Shacabka Ogadeenya sida; Odayaasha, Hooyooyinka, Dhalinyarada, Gabdhaha, Culimaa’u diinka, Abwaannada, Hal abuuradda, iyo qeybaha kala duwan ee bulshada, sidii ay meel qudha uga soo wada jeedsan lahaayeen dagaal dhaqanka ah ee lagu soo qaaday, isuguna baraarujin lahaayeen arintaas iyo khatarta ka imaan karta.\nWeerarka xagga dhaqanka ah ee Tigreegu miciinsadeen inay adeegsadaan, ayaa u baahan sida ay ila tahay in lagaga hortago dhawr arimood oo is-wata, kuwaas oo u kala horeeya sidan hoose;\n1- In xoogga la saaro baraarujinta bulshada goobaha ay isugu yimadaan, dadkana la baro taariikhda halgan iyo mida kale ee ummadani leedahay oo ah wax lagu faano.\n2- In dhalinyaradu qaataan dawrka (Kaalinta) ugu muhiimsan ee dagaalkan, taas oo noqon karta; qabashada tartamo xagga curinta hal-abuurka, heesaha iyo hiddahaba ah, middan oo keeni karaysa jaceyl ay u qaadaan dhaqankooda, barashada iyo kobcinta luqadooda.\n3- In si mideysan loola dagaalamo cid walba oo isku dayday\_isku dayeysa inay keenaan bulshada iyo qoyska dhexdiisa wax xidhiidh toos ah ama mid dadbanba la leh dhaqanka gumeystaha, arintan oo si gooni ah u taabanaysa qoysaska iyo xaafadaha.\nWaxaana ka codan lahaa Wakaaladda Wararka ee Ogadeeniya (ONA), inay ku faafiyaan maqaalka qeybaha kala duwan ee media-ga, hadday suurto gal tahayna gaadhsiiyaan gudaha Ogadeenya, kana sii daayaan isagoo cod ah sidiisa ah Idaacadaha Ogadeenya iyo Televisoonka Ilays, maqaalkan oo ku haboon in barnaamij laga sameeyo.\nMohamed Ilaysa ( Arag-Shabeel)


2017 | Puntland News | 253\nHome » 2017 (Page 253)\nMusharax Farmaajo Oo War Culus Kaga Dhawaaqay Muqdisho Eeedayna U Jeediyey Hogaanka Dalka.\nRa’iisul Wasaarihii hore ee Soomaaliya Mudane Maxamed Cabdullaahi Maxamed Farmaajo oo ah musharrax u taagan xilka madaxweynaha Jamhuuriyadda Federaalka Soomaaliya ayaa shir jaraa’id oo uu Muqdisho ku qabtay maanta ku sheegay in uu aad u saluugsanyahay hab dhaqanka madaxda dalka isaga oo ku eedeeyay in ay ku fashilmeen in ay kasoo dhalaalaan ballamihii ay qaadeen […]\nWar deg deg ah oo caawa naga soo gaarey Galkacyo iyo ciidamo badan oo kusii dhex qaadaya.\nCiidamo Boolis oo ka socda maamulka Galmudug ayaa howlgal baaritaano ah ka wada magaalada Gaalkacyo ee xarunta Gobolka Mudug, ciidanka ayaa baaraya gaadiidka iyo dadweynaha. Ujeedka ugu muhiimsan ee howlgalka Gaalkacyo ayaa lagu tilmaamay mid lagu doonayo in lagu xaqiijiyo amniga,islamarkaana meesha looga saaro falalka amnidaro. Magaalada Gaalkacyo ee xarunta Gobolka Mudug ayaa bila ka […]\nWar degdeg ah: Madaxtooyada Puntland oo war culus kasoo saartay heshiiskii Puntland iyo Galmudug.\nKulanka lagaga arrin sanayey xasiloonida iyo nabadaynta magaalada Gaal kacayo ayaa waxaa goob-joog ka ahaa Madaxweynaha Dawladda Fadaraalka Soomaaliya mudane Xasan Shiikh Maxamuud , Ra’iisul wasaaraha Soomaaliya mudane Cumar Cabdirashiid Cali Sharmaake, wakiilka qaramada midoobey u qaabilsan Soomaaliya ambassador Michael Keating. Ugu horayn Madaxweynaha Dawladda puntland oo lahadlay shirka kadib warfidiyeenada ayaa fursad weyn ku […]\nWar degdeg ah: Guddiga doorashada gudoomiyaha barlamaanka iyo ku xigeenadiisa oo la magacaabay, yaa hogaaminaya guddigaan?\nWar degdeg ah: Puntland iyo Galmudug oo heshiis degdeg kala saxiixday iyadoo lagu dhawaaqay in…\nWararka lagu kalsoon yahay oo ay heshay Puntlandnews ayaa sheegaya in Madaxweynaha Puntland Cabdiweli Maxamed Cali Gaas iyo madaxwyenaha Galmudug Cabdikariin Xuseen Gulled ay maanta magaalada Muqdisho ku kala saxiixday heshiis degdeg ah oo lagusoo afjarayo xiisadaha colaadeed ee Gaalkacyo kasoo cusboonaaday. Heshiiskaan ayaa qodobadiisa ugu weyn waxaa kamid ah, in la furo isku socodka […]\nWar Deg-Deg Ah: Dhalinyaro Ka Baxday Diinta Islaamka Oo Lagu Xukumay Magaalada Hargeisa.\nMaxkamada degmada Hargeysa ayaa xukuno kala duwan ku riday dhalinyaro ku eedeysnaa inay diinta Islaamka ka baxeen, isla mar ahaantana ciidamada amaanku gacanta ku soo dhigeen badhtamaha sanadkii dhamaaday. Gudoomiyaha Maxkamada degmada Hargeysa Cabdirashiid Maxamed Xirsi Beergeel oo isagu qaadayay dacwada dhalinyaradan,ayaa xukunka dacwadani kaga dhawaaqay kal fadhigii ugu danbeeyay ee dhageysiga dacwadani. Kaas oo […]\nWar degdeg ah oo hadda Garowe nagasoo gaaray iyo dadweyne caraysan oo xiray wado laami ah oo uu aad u isticmaalo madaxweyne Gaas.\nGarowe 1 January:- Dadweyne caraysan ayaa maanta duhurnimadii xiray mid kamid ah wadooyinka laamiga ah ee kuyaala magaalada Garowe ee caasimadda, kadib baabuur xowli ku socday uu jiiray wiil yar oo wadada marayay. Dadweynaha xaafadaha ayaa isugu baxay kadib markii uu falkaan dhacay waxayna dhagxaan ku jareen wadada laamiga ah ee marta xaafadaha Wadajir, Horseed […]\nWar degdeg ah: Maxkamada darajada koowaad ee gobolka Nugaal oo ku dhawaaqday go’aan culus iyo khilaaf culus oo….\nMaxkamada darajada koowaad ee gobolka Nugaal ayaa walaac xoogan ka muujisay fulin la’aanta awaamiirta kasoo baxda maxkamada oo aysan fulin laamaha booliska gobolka Nugaal. Sargaal katirsan maxkamada oo u warramay Puntlandnews ayaa u sheegay in gudoomiyaha maxkamada Sheikh Cabdinuur Jaamac Xuseen uu aad uga caraysan yahay kadib markii laamaha booliska ay ka jawaabiyeen amaro maxkamada kasoo […]\nDHEGEYSO-War hadda naga soo gaarey Bacaad-weyn iyo go’aan kadhan ah maamulka oo looga dhawaaqay…\nQaar kamid ah waxgaradka deegaanka Bacaadweyn ee gobolka Mudug ayaa siweyn uga cabanaya maamulkii deegaanka oo ay sheegeen in waqtigiisii dhammaaday,w axaana ay baaq u direen wasaaradda arrimaha gudaha iyo dowladda Puntland. DHEGEYSO\nWar deg deg ah oo hadda nasoo gaarey iyo ciidamo hubaysan oo lawareegey xarunta…\nWararka ka imaanaya madaxtooyada Soomaaliya waxay sheegayaan in halkaasi ay goor dhow la wareegeen ciidamo gaar ah oo ka tirsan Alfa Group. Ciidamadan oo aad u qalabeysan ayaa hoyga Madaxweynaha, Ra’iisul wasaaraha iyo dhammaan xafiisyada Villa Soomaaliya isku gadaamay, kadib markii laga shakiyey ilaaladii Villa Soomaaliya. Ciidamadan ayaa bannaanka isaga saaray dhammaan wixii ciidan kale […]\nWar degdeg ah: Madaxweyne Gaas oo Farriin culus kasoo diray Muqdisho.\nMadaxweynaha Dawladda Puntland Dr. Cabdiweli Maxamed Cali Gaas oo hawlo shaqo u jooga magaalada muqdisho ee caasimada Soomaaliya ayaa maanta 01 January 2016 ugu hambalyeeyey guud ahaan shacabka Soomaaliyeed, gaar ahaan Shacabka reer Puntland iyo shucuubta caalamkaba dhalashada sanadka cusub awgeed ee 2017-ka. Ugu horayn Madaxweynaha ayaa illahay uga baryey ummadda Soomaaliyeed in ay sanadkaan […]\nMusharax Cabdiraxmaan Faroole o o Garoowe warkii ugu cuslaa k aga dhawaaqaya…\nMadaxweynihii hore ee Puntland Cabdiraxmaan Sheekh Maxamed Maxamuud Faroole ahna musharax u taagan xilka madaxtinimada Soomaaliya ayaa saaka lafilayaa inuu Garoowe kaga dhawaaqo warr cusub. Xafiiska warfaafinta musharax ayaa warfidiyeenka ku wargeliyey inay yimaadaan guriga musharax, waxaana warar hoose sheegayaan inuu ku wajahan yahay magaalada Muqdisho. Musharax Cabdiraxmaan Faroole ayaa waxa uu kamid yahay […]\nBreaking news-Warar hoose oo soo baxaya iyo kudhowaad saddex askari oo dilkooda laqariyey ayna Alshabaab sheegatay.\nXoogaga Xarakada Al Shabaab ayaa sheegtay in Weerar Qarax ahaa ay ku Dileen Ciidamo ka tirsan kuwa Midowga Afrika ee AMISOM. Sarkaal ka tirsan Al Shabaab ayaa warbaahinta ku hadasha Afkooda waxuu u sheegay in Qaraxaasi uu ka dhacay Degaanka Leego, islamarkaana ay ku Dileen ugu yaraan 3 Askari oo ka mid ahaa Ciidamada AMISOM. […]\nDHEGEYSI XASAASI AH-Wasiirka maaliyadda oo ku dhawaaqay war ka nixiyey xildhibaanada aqalka sare sheegayna inaan 3 bilood mushahar loohayn.\nWasiirka wasaaradda maaliyadda dowladda Soomaaliya Maxamed Aadan Ibraahim ayaa sheegay in xildhibaanada aqalka sare aysan wax mushahar ah qaadan dooni mudo saddex bilood ah aysana kujirin miisaaniyaddii deganayd ee hore. DHEGEYSO\nWar deg deg ah oo saaka naga soo gaarey deegaanka Dudun ee xuduudka Puntland iyo DDSI.\nXaaladda deegaanka Dudun ee gobolka Mudug ayaa lagu soo waramayaa inay maalintii saddexaad degan tahayb kadib dagaal dhowaan ku dhexmaray ciidanka dowladda Puntland iyo kuwa dowlad deegaanka dalka Itoobiya. Waxaa socda dedaaladii ugu dambeeyey ee xal looga gaarayo xiisadihii halkaasi kadhacay kadib markii ay kulmeen mas’uuliyiinta labada dhinac oo xabad joojin iyo qodobo hordhac ah […]\nWar degdeg: Murashixiinta madaxweynaha oo go’aan culus uga dhawaaqay Muqdisho, baaq degdeg ahna udiray barlamaanka.


Home News Gudigga Difaaca oo u Yeeray Wasiirka Gaashaandhigga Iyo Taliyayaasha Ciidamada\nGudigga Difaaca oo u Yeeray Wasiirka Gaashaandhigga Iyo Taliyayaasha Ciidamada\nMaanta ayaa la filayaa inay kulan ku yeeshaan Magalada Muqdisho Guddiga difaaca Golaha Shacabka Soomaaliya iyaga oo ka hadli doona dhibaatoyinka ay Ciidamada dowladda u geystaan dadka rayidka ah.\nGuddiga ayaa waxa ay u yeereen oo Maanta hortagaya Wasiirka Wasaaradda Gaashaandhigga iyo dhammaan taliyeyaasha Ciidamada dowladda federaalka maadaama dilal farabadan ay todobaadkii la soo dhagay ay geysteen Ciidamada dowladda.\nXoghayaha Guddiga difaaca Golaha Shacabka Xildhibaan Sadiiq Warfaa ayaa sheegay inay Wasiirka iyo taliyeyaasha su’aalo dhowr ah ka weeydikn doonaan dhibaatoyinka soo laab laabtay oo ay geystaan ciidamada dowladda.\nTodobaadyadii la soo dhaafay ayaa ciidamada dowladda waxa ay Magalada Muqdisho ku deen Gabar 9 Sano jir aheyd kana mid aheyd Ardayda Iskuulka Hoyga Xamar iyo Dayax Iimaan oo ka mid ahaa mas’uuliyiinta Maamulka Gobolka Banaadir,waxaana sidoo kale ay horay u dileen dhalinyarada ku Shaqeysa Mooto Bajaajta.\nGolaha Wasiirada Soomaaliya ayaa dhowr mar go’aamiyey in Ciidamada hubka waaweyn ee faraha badan ku dhex wata Magalada Muqdisho balse taasi aysan dhaqan gelin.\nPrevious articleGudoomiye Axmed Shiidka loo Xil ka Qaadis Lagu sameeyay!!\nNext articleMadaxweyne Cagjar’’Dhulalkii xooga lagu heeystay waan soo celinay,digniin ayaana dirayaa’’\nMuqdisho Online - Xafiiska wararka ee Gobolka Banaadir. Waxaad nagala soo xiriir kartaa m[email protected] ama twitter @muqdisho_online\nGudigga Difaaca Baarlamaanka oo ka shiraya Dayacaada Amnigga Caasimada iyo Xildhibaanadda...


Madaxweyne Farmaajo oo maanta xilka kala wareegi doonno Xasan Sheekh Maxamuud – Bulshoweyn Online | Your Source Of News And Entertainment\nMadaxweyne Farmaajo oo maanta xilka kala wareegi doonno Xasan Sheekh Maxamuud\nWaxaa maanta oo Khamiis ah lagu wadaa in madaxweynaha cusub ee dowladda federaalka Soomaaliya Mudane Maxamed C/laahi Farmaajo uu xilka kala wareego madaxweynihii hore ee Soomaaliya Xasan Sheekh Maxamuud.\nMunaasabad si heer-sare loo soo agaasimay islamarkaana uu xilka isaga wareejinaayo madaxweynihii hore ee Soomaaliya Xasan Sheekh Maxamuud ayaa lagu wadaa in saacadaha soo socdo ay ka dhacdo xarunta madaxtooyada Villa Soomaaliya ee magaalada Muqdisho.\nCiidanka nabad-sugidda qaranka iyo kuwa booliska ayaa maanta lagu arkayaa waddooyinka waaweyn ee magaalada Muqdisho, gaar ahaan waddooyinka soo galo xarunta madaxtooyadda Villa Soomaaliya, iyadoona ammaanka goobta ay munasabadda ka dhaceeyso si weyn loo adkeeyay.\nSaacadaha soo socdo ayaa la filayaa in munaasadda ay si toos ah u bilaabato, iyadoona ay kasoo qeyb-gali doonnaan mas’uuliyiin badan oo xafladaasi lagu casuumay.\nDhinaca kale, maalinta Arbacada ee soo socoto islamarkaana ay taariikhda ku beegan tahay 22-ka bishaan Febraayo ayaa lagu wadaa in sidoo kale la qabto munaasabadda caleemo saarka madaxweyne Farmaajo, iyadoona la filayo in xafladaasi ay kasoo qeybgalaan madax badan oo lagu casuumay.\nUgu dambeyntii, madaxweyne Farmaajo ayaa 22-ka bisha kadib guddo gali doonno soo magacaabista ra’iisul wasaaraha cusub, kaas oo isna soo dhisi doonno xukuumadda cusub ee Soomaaliya, waxaana la filayaa in labadaasi mas’uul ay si wanaagsan u wada-shaqeyn doonnaan islamarkaana aanay wax khilaaf ah ka dhex dhalan doonin.


Madaxweynaha Galmudug oo magacaabay Golihiisa Wasiirada (Axmed Fiqi iyo Saabir oo ka mid ah) - Jowhar Somali Leader\nHome Somali Madaxweynaha Galmudug oo magacaabay Golihiisa Wasiirada (Axmed Fiqi iyo Saabir oo ka...\nMadaxweynaha Galmudug oo magacaabay Golihiisa Wasiirada (Axmed Fiqi iyo Saabir oo ka mid ah)\nMadaxweynaha Galmudug Axmed Cabdi Kaariye Qoorqoor ayaa goor dhow magacaabay Gole Wasiiro ka kooban 23 xubnood, kaasoo maalmihii la soo dhaafay si weyn loo sugayay, waxaana Wasiirada ku jira Xildhibaano ka tirsan Baarlamaanka Federaalka iyo xubno horay xilal u soo qabtay.\nWasiirada la magacaabay ayaa waxaa ka mid ah Xildhibaan Axmed Macalin Fiqi oo loo magacaabay Wasiirka Amniga dowlada Goboleedka Galmudug, iyadoo Xildhibaan Fiqi ka mid ahaa Xildhibaannadii mucaaradka ee si weyn uga soo horjeeday doorashadii Axmed Qoorqoor, balse markii dambe ay tanaasul u muujiyeen, dib u heshiisiin la galeen.\nSidoo kale Wasiirada ayaa waxaa ka mid ah Xildhibaan Cabdi Saabir Nuur Shuuriye oo isna loo magacaabay Wasiirka Dekedaha dowlad goboleedka Galmudug, waxaana uu ka mid ahaa Xildhibaannada Baarlamaanka Federaalka ee mucaaradka ahaa.\nWasiirka Maaliyadda ayaa waxaa loo magacaabay Farxaan Cali Gaban oo horay Wasiirka Warfaafinta u soo noqday dowladdii KMG aheyd ee uu hoggaaminayay Sheekh Shariif Sheekh Axmed.


Wasiirka warfaafinta iyo mas’uuliyiin kale oo maanta kormeer ku tagay xarunta Bankiga Dhexe.(Sawirro) | kowtharmedia.com\nHome WARAR Wasiirka warfaafinta iyo mas’uuliyiin kale oo maanta kormeer ku tagay xarunta Bankiga Dhexe.(Sawirro)\nWasiirka warfaafinta iyo mas’uuliyiin kale oo maanta kormeer ku tagay xarunta Bankiga Dhexe.(Sawirro)\nPrevious Post14 ruux oo kamid ah dadkii ku dhaawacmay qaraxyadii muqdisho ka dhacay oo sacuudiga loo qaaday Next PostSawirro: Fanaaniinta Cabdi Holand iyo Cabduwahaab Booska oo maanta si diiran loogu soo dhaweeyay muqdisho


Dr, Abdi Shire Ciyaar-Jecel oo isu soo sharaxay booski raisu-wasaare Saacid banneeyay |\nDr, Abdi Shire Ciyaar Jecel oo ah kabiirka kooxda qeyladhaan islamarkaana kamid ah aqoonyahanada dadaalka ugu jira inay kusoo baxan xilka Ra’iisul wasaaraha Soomaaliya ayaa waxaa uu maanta ka hadlay haddii uu kusoo baxo mid ka mid ah xilalka ugu sareeya dalka waxa uu ummada u qaban lahaa.\nWareysi uu maanta Dr, Abdi Shire Ciyaar Jecel uu siiyey warbaahinta oo ku booqatay Hotelka uu ka degan yahay Muqdisho ayuu uga horeyn waxaa uu kooxda Qeylodhaan iyo shacabka Soomaaliyeed ugu hambalyeeyey sanadguuradii afaraad oo kasoo wareegtay markii la aasaasay kooxdan qeylodhaan oo ka dhalatay qarixii hotel Shaamow ee Muqdisho.\n” Waan ku dhawahay Kismaayo24.com waana idin soo dhaweynayaa. Waxaan shacabka iyo kooxda Qeylodhaanba leeyahay hambalyo maadaama ay sanadguuradii afaraad u buuxsantay. Waxaan kaloo ku faraxsanahay in aan maanta joogo Muqdisho oo ah halkii qaraxa Shaamow uu ka dhacay” ayuu yiri Dr, Abdi Shire Ciyaar Jecel.\nDhinaca kale waxaa uu sheegay inuu booqasho ugu tagay jaamacadaha ay dhiganayaan ardaydii qaraxaasi lala eegtay iyo qaarka mid ah waalidiintii xitaa carurtooda ku waayey qaraxaasi. Isagoona intaasi ku daray inuu maanta ku faraxsan yahay arday xilligaasi qallin-jabineysay oo dhaqaatiir ah oo shaqeeya.\n” Waxaan booqday Hotel Shaamow iyo jaamacadaha ay ardaydii xilligaasi qaraxa lala eegtay ay wali dhigtaan, waxaana si gaar ah ii farxadgelisay markii ay iisheegeen inay geesinimo kasii qaadeen heesta Qeyladhaan Waawareey oo kooxdanba ay ku dhisantay” ayuu yiri Dr, Abdi Shire.\nWariye Ahmednuur Maxamed oo wareysiga la yeeshay Dr, Abdi Shire Ciyaar Jecel ayaa waxaa uu wax ka weydiiyey isbadelka dalka ka dhacay iyo sida uu u arko. Waxaana uu sheegay inuu soo dhaweynayo isbadelkasta oo dalka wax u tari kara, balse uusan soo dhaweyneyn isbadel dhibaato wata.\n” Ummada wixii ay qabto ayaan la qabaa. Waxaana dhihi karaa isbadel khayr qaba haddii uu yahay waan soo dhaweynayaa,haddiise uu mud dhibkiisa wata yahay hadde soo dhaweyn uma hayo” ayuu yiri Abwaanka.\nMar si toos ah loo weydiiyey hankiisa siyaasada iyo inuu diyaar u yahay inuu xil sare ka qabanayo dowlada hadda jirta ayuu ka hadlay, waxaana uu sii dabadhigay haddii uu xilkaasi helo waxa uu qaban lahaa.\n” Waan filayaa inay dadka qaar leeyihiin Abdi Shire waa abwaan ee maxaa ka galay siyaasada. Waxaanse u sheegayaa kuwa sidaasi leh aqoon ayeysa ii laheyn. Aniga nin aqoonyahan ah oo waxbartay ayaan ahay, mase ku faano sida dadka qaarkiis ay sameeyaan. Haddiise gabayga iyo siyaasada ay isku diidayaan, waxaan leeyahay boqorka sacuudiga laftiisa waa gabyaa wadankana waa u taliyaa la socda” ayuu yiri Dr, Abdi Shire oo intaasi ku daray.\n” Waxaan halkan u imid in aan ka qeybgalo isbadelada dhacaya taasi oo ay igu riixayaan saaxiibo badan, waxaana sheegayaa in aan diyaar u ahay in aan xilkasta ka qabto dalka Soomaaliya. Madaxweyne booskiis hadda ma banaana oo Xasan Shiikh ayaa ku fadhiya laakiin xilal kale oo aan hiigsanayo ayaa jira, marka aan qabto hala gaaro” ayuu yiri Dr, Abdi Shire oo ah kabiirka kooxda Qeylodhaan.\nUgu danbeyntii waxaa uu ugu baaqay qurba joogta inay dalka dib ugu soo noqdaan oo ay maalgashtaan, isagoona tusaale usoo qaatay hotelka uu degan yahay oo ay shaqo ka heleen 50 qof oo Muqdisho shaqo la’aan awal ku heysay. Waxaana uu sidoo kale sheegay inuu dhawaan booqday xeebta Jazeera oo uu carur iyo dad kale kula soo kulmay waqtina kula soo qaatay.


AMISOM oo soo bandhigtay ciidan ay u diyaarisay Amniga doorashooyinka dalka * Mareeg.com somalia, World News and Opinion. - Idman news\nAMISOM oo soo bandhigtay ciidan ay u diyaarisay Amniga doorashooyinka dalka * Mareeg.com somalia, World News and Opinion.\nPrevious 3 Arrimood oo ku saabsan Gabadhii la waayay Raq & Ruux ee u shaqen jirtay Sirdoonka Somalia\nNext Ciidamada Galmudug oo degaano hor leh kala wareegay Al-shabaab


Maxaa Ka Jira In Xukuumada Kulmiye Ay Ku Mustafaynayso Xildhibaanada Dhul Ay Ka Qaaday Dad Danyar Ah.\nSunday July 18, 2021 - 14:41:00 in News by G. Good\nHargeysa(HWN):-Xukuumadda Madaxweyne Biixi ayaa la sheegay inay dhul ay dad- danyar ah kala warreegtay oo ku yaalla dhinaca barri ee Magaalada Hargeysa gaar ahaana dulleedka tuullada Hallaya ay hadda u addeegsanayo arrimo siyaasadeed iyo danaha Xisbiga KULMIYE.\nDhanka kalene Madaxweyne Biixi iyo Xukuumaddiisa ayaa la sheegay inay dhulkaassaarihii karaashka Hallay ay hadda u addeegsanayso danno siyaasadeed oo la xidhiidha damaceeda shir guddoonka Golaha Wakiillada Somaliland,isla markaana ay baloogyo siinayso shaqsiyaad,kuwaas oo lagu sheegay dilaaliin iyo Xildhibaannada ay soo gacan gelinayaan.\nCabdiraxmaan Maxamed Jaamac (Cabdiraxmaan Xoog) oo kamid ah masuuliyiinta Xisbiga WADDANI oo arrintaas ka hadlay ayaa sheegay sidan:-"Waxaan maqlay in Madaxweynuhu halkii karaash boorigaraamka ee Hallaya kantaroolka Berbera looga baxa mara in yar la dhaafomeel la odhan jiray oo berrigi hor seeraha ahayd karaash Borigaraamkajoogay oo markii dambe dadkii degaanku iska qabsadeen ,ayaa laga qaadayiminka meeshaa waa la qaybsaday ,haddii ay noqon lahayd nimanka Xukuumadda tageera ,haddii ay noqon lahayd Xukuumadda laftigeeda iyo Xildhibaannadan hadda la mustafaynayo ee la leeyahay taageera faratoon waxaas oo dhamba Baloogyo ayaa laga siinayaa ayaan maqlay .” ayuu yidhi


Dhageyso Tartanka Quraan Akhriska Wilaayaatka Dalka Oo Lasoo Gabagabeeyay. – Calamada.com\nDhageyso Tartanka Quraan Akhriska Wilaayaatka Dalka Oo Lasoo Gabagabeeyay.\ncalamada July 4, 2016 1 min read\nBilkasta oo Ramadaan ah Xarakada Shabaabul Mujaahidiin waxey qabataa tartam Quraan Akhris ah oo lagu weeyneynayo bisha barakeysan ee Ramadaan kaasi oo loo qabta arday ka kala timaada gobalada Dalka Somali.\nSanadkan waxaa tartanka marti galisay wilaayada Islaamiga ah ee Jubbooyinka’iyadoona saacadihii lasoo dhaafay tartanka lagu soo gaba gabeeyay gudaha wilaayadaasi.\nArdayda tartanka oo u kala tartamayay wilaayaatka dalka Somali ayaa ku tartamayay 30 jus 15 jus iyo 10 jus’iyadoona ardaydaasi ay da’dooda aad u yareed.\nArdayga kaalinta kowaad galay oo lagu magacaaba Mustaf Muxamed Nuur oo u tartamayay Wilaayada Islaamiga ah ee Shabeelada hoose’waxaa abaal marin loo siiyay lacag dhan Kun Doolar iyo hadiyado kale oo qaali ah.\nArdayga kaalinta labaad galay ayaa lagu magacaabaa Cabdi Fitaax Cabdullaahi Xaaji oo u tartamayay Wilaayada Islaamiga Jubbooyinka waxaa abaal marin loo siiyay lacag dhan Sagaal Boqol oo doolar iyo hadiyado kale oo qaali ah.\nArdayga kaalinta saddexaad galay ayaa lagu magacaabaa Qaasim Shariif Kuusow oo u tartamayay Wilaayada Islaamiga ah ee Baay iyo Bakool waxaa abaal marin loo siiyay lacag dhan Todoba Boqol oo doolar iyo hadiyado kale oo qaali ah.\nHalkan Ka Dhageyso Gudiga Tartanka Quraan Akhriska Oo Natiijada Iyo Abaal Marinta Sharaxaya.\nPrevious: Sarkaal Ka Tirsan Dowlada Federaalka Oo Galgaduud Lagu Dhaawacay.\nNext: Ciidamada Itoobiya Oo Isaga Cararay Deegaanka Buurdhuxulle.


AMISOM oo taba-bar dheeraad ah siisay Ciidamada Amniga Baydhabo\n30 xubnood oo ka mid ah Ciidanka Booliska maamul Goboleedka Koonfur Galbeed Soomaaliya ayaa tababar soconayay 10 Cisho loogu soo xiray Magaalada baydhabo ee Xarunta KMG maamulka Koonfur Galbeed.\nKooraskan gaaban oo ay abaabulkiisu lahaayeen Saraakiisha Booliska AMISOM ayaa lagu baranayay hubinta, xakamaynta, qabashada , maareynta dembiyada Dadweynaha, ka hor tagga rabshadaha iyo mudaaharaadyada.\nTresphord Kasale, oo ah Isuduwaha Booliska AMISOM ee Koonfurta Galbeed ayaa sheegay in xubnaha tababarka loo soo xiray loo qalabeyn doono si wanaagsan, si’ ay u maareeyaan ammaanka guud, gaar ahaan goobaha ay bulshadu ku badan tahay.\nSoddonkan Xubnood oo laga soo kala xulay Saldhigyada Booliska ee Magaalada Baydhabo ayaa waxay ka mahad celiyeen sida hagar la’aanta ah ee loo baray waajibaadka ka saaran la dhaqanka Bulshada, waxa ay ballan qaadeen in ay ku dhaqmi doonaan Casharradii ay qaateen.


Xisbiga Waddani oo Eedaymo u jeediyey Xukuumadda Ku – WARSOOR\nHargaysa – (warsoor) – Wasiirkii hore ee cadaaladda Somaliland Siyaasi Xuseen Axmed Caydiid oo ka tirsan xisbiga mucaaridka ee Waddani ayaa xukumadda ku eedeeyey inay sifo sharci daro ah ku xidhay laba xubnood oo ka tirsan xisbigaasi.\nLabadan xubnood ee la xidhay ayaa kala ah guddoomiyihii iyo xoghayihii garabka dhalinyaraddaa ee heer qaran kuwaasi oo shalay ka haddlay meheraddo iyo dayrar guryo waddada soo galay oo la dumiyey, waxaanay xukuumadda ku eedeeyeen in loo burburiyey huteel ay leedahay marwadda madaxweynuhu oo dhawaan dhismihiisa la dhamaystiray.\nHalkan ka daawo shirka jaraa’id Siyaasi Xuseen Axmed Caydiid:


Labiska (Dugsiga Dhexe) iyo Dharka Dharka | BGA\nDhamaan ardayda dugsiga dhexe waxaa laga rabaa inay xidhaan labis maalin kasta. Nidaamkayaga labbiska wuxuu gacan ka geysanayaa dhisidda isku xirnaan, koox mideysan oo ujeeddadiisu tahay yareynta walaaca ardayga iyo qoyska markii la go'aaminayo waxa ku habboon dugsiga. Waxaan haysan doonnaa labisyo marmar ah oo ay ardaydu si xor ah iyo si ku habboon wax u sheegi karaan. Fadlan eeg boga 17 ee Buug-gacmeedka Ardayga iyo Qoyska wixii macluumaad dheeri ah oo ku saabsan xeerka labiska ee BGA.\nXiriiriyaha bixiyaha yunifoomka dugsiga